qundao/data-zh-poetry huggingface dataset:
啸轩
作者：张昱
朝代：明
体裁：古风

开轩出平湖，四望惟青天。啸声静中起，万象俱回旋。云霞未改色，水波为之先。白日每少光，长风亦萧然。沈吟阮公咏，兴怀广武边。寂寞千载后，慷慨千载前。斯人竟何人，托志在空言。
喜新晴
作者：张昱
朝代：明
体裁：五言绝句

五色云间鹊，今朝忽放声。绕檐飞不去，亦是喜新晴。
嘉禾湖上，为谢参军题扇
作者：张昱
朝代：明
体裁：七言绝句

鹦鹉杯中红曲酒，鸳鸯湖上黑油船。南风吹入荷花荡，借与闲人一醉眠。
囊琴
作者：张昱
朝代：明
体裁：七言律诗

钟期何在铸黄金，胶漆相投日以深。妙制偶经雷氏手，虚名已说蔡家琴。千年流水高山趣，一旦离鸾别鹤吟。尘满敝弦虽未试，不弹还自有知音。
四果画，石榴
作者：张昱
朝代：明
体裁：七言绝句

照眼红绡未十旬，西风又折锦苞新。石家金谷如长在，尽有明珠换美人。
园隐，为方员外赋
作者：张昱
朝代：明
体裁：七言律诗

省郎别业苕溪上，抱瓮日游溪水边。花径春晴蝴蝶到，菜畦雨过桔槔悬。儿童惯识题诗客，鸥鸟常随载酒船。更说陈琳工笔札，独将文采从戎旃。
圆殿仪天十六楹向前黄道不教行帐房左右悬弓角尽是君王宿卫兵·其一
作者：张昱
朝代：明
体裁：七言绝句

閒家日逐小公侯，蓝棒相随觅打毬。向晚醉嫌归路远，金鞭相过御街头。
坐禅石
作者：张昱
朝代：明
体裁：五言绝句

法师禅定时，万象付冥漠。至今岩前石，每每天花落。
城南武威楼成，守帅余廷心自安庆使人索诗
作者：张昱
朝代：明
体裁：七言律诗

自来名将出名儒，暂驻襜帷向上居。城绕朱阑连百雉，门排画戟壮群乌。云开五老招何及，秋对九峰清有馀。楼上记成镌琬琰，庐陵须得蔡襄书。
塞上
作者：张昱
朝代：明
体裁：五言绝句

朔风西北来，惊沙对面起。人马暗相失，咫尺已千里。
塞上谣八首·其一
作者：张昱
朝代：明

砂碛大风吹土屋，马上行人纱罩目。貂裘荆筐拾马矢，野帐炊烟煮羊肉。玉貌当垆坐酒坊，黄金饮器索人尝。胡奴叠骑唱歌去，不管柳花飞过墙。漭然路失龙沙西，挏酒中人软似泥。马上毳衣歌刺刺，往还都是射雕儿。马上黄须恶酒徒，搭肩把手醉相扶。见人强作汉家语，哄著村童唱塞姑。野蚕作茧丝玉玉，乳鸡浴沙声谷谷。骆驼奶子多醉人，毡帐雪寒留客宿。燕姬二八面如花，留宿不问东西家。醉来拍手趁人舞，口中合唱阿剌剌。虽说滦京是帝乡，三时闲静一时忙。驾来满眼吹花柳，驾起连天降雪霜。亲王捧宝送回京，五色祥云抱日明。锡宴大开兴圣殿，尽呼万岁贺中兴。
塞上谣八首·其七
作者：张昱
朝代：明
体裁：七言绝句

虽说滦京是帝乡，三时闲静一时忙。驾来满眼吹花柳，驾起连天降雪霜。
塞上谣八首·其三
作者：张昱
朝代：明
体裁：七言绝句

漭然路失龙沙西，挏酒中人软似泥。马上毳衣歌刺刺，往还都是射雕儿。
塞上谣八首·其二
作者：张昱
朝代：明
体裁：七言绝句

玉貌当垆坐酒坊，黄金饮器索人尝。胡奴叠骑唱歌去，不管柳花飞过墙。
塞上谣八首·其五
作者：张昱
朝代：明
体裁：七言绝句

野蚕作茧丝玉玉，乳鸡浴沙声谷谷。骆驼奶子多醉人，毡帐雪寒留客宿。
塞上谣八首·其八
作者：张昱
朝代：明
体裁：七言绝句

亲王捧宝送回京，五色祥云抱日明。锡宴大开兴圣殿，尽呼万岁贺中兴。
塞上谣八首·其六
作者：张昱
朝代：明
体裁：七言绝句

燕姬二八面如花，留宿不问东西家。醉来拍手趁人舞，口中合唱阿剌剌。
塞上谣八首·其四
作者：张昱
朝代：明
体裁：七言绝句

马上黄须恶酒徒，搭肩把手醉相扶。见人强作汉家语，哄著村童唱塞姑。
塞上谣八首其一
作者：张昱
朝代：明
体裁：七言绝句

砂碛大风吹土屋，马上行人纱罩目。貂裘荆筐拾马矢，野帐炊烟煮羊肉。
墨萱草
作者：张昱
朝代：明
体裁：五言绝句

种得宜男草，忘忧度岁华。墨池怜照影，朵朵凤头花。
壬戌朔旦，试笔
作者：张昱
朝代：明
体裁：七言律诗

斯文天与乐馀年，中有黄金取酒钱。绛老又添新甲子，王家惟守旧青毡。将春梅蕊茱萸小，透雪萱芽翡翠鲜。宾客到门无别话，履端相庆画堂前。
夜坐
作者：张昱
朝代：明
体裁：五言绝句

夜长春酒醒，敧枕何曾睡？时见烛花中，馀光吐金穗。
夜泊牛渚矶，同韩克庄佥事、李五峰先辈登蛾眉亭
作者：张昱
朝代：明
体裁：七言律诗

牛渚矶头青雀舫，蛾眉亭上紫鸾笙。月中只可赋秋兴，酒后不宜留步兵。万里长河何处尽，百年遗恨此中生。水波总是英雄泪，刬却青山气未平。
夜潮
作者：张昱
朝代：明
体裁：七言律诗

禁得钱塘江上潮，恼人偏在可怜宵。头颅如许更能白，魂魄几何仍欲消？浊浪渐高河影没，雄风未尽雪山遥。西流力尽还东下，月满空江共寂寥。
夜登天童寺观海日
作者：张昱
朝代：明
体裁：七言律诗

登临何事独关情，北斗阑干对面横。汉使犹空河畔影，霓裳如在月中声。鱼龙水阔星辰动，鸿雁风高铃铎鸣。不待下方鸡唱罢，衲僧东指海云平。
大雪留饮沈晋卿家
作者：张昱
朝代：明
体裁：七言律诗

有客相知感叹频，白头似与雪相亲。钟情好语既莫逆，快意深杯忘几巡？老至欲求餐玉法，病来不厌散花人。从他柳絮因风起，帘幕轻寒不似春。
天茁亭，为柳膺赋
作者：张昱
朝代：明
体裁：古风

侯门臭酒肉，穷居厌藜藿。赋分各有定，天胡为厚薄？荒园灌数亩，亦足代耕穫。折葵助鼎俎，剪韭供春酌。虽非八珍馔，其味良不恶。三牲安可常，一瓢易为乐。古之志道者，粝食甘淡泊。造物茁此徒，于世宁妄作？贤哉宋宇叹，美矣樊迟学。勿嫌食肉鄙，儒家贵俭约。
天香室，为定水寺复见心长老赋
作者：张昱
朝代：明
体裁：七言律诗

双峰桂树今无似，说道璘公有后身。金粟如来能作主，碧山学士愿为邻。天香入饷清可食，秋露染花黄未匀。何惜一题方丈室，与师同是豫章人。
天马歌
作者：张昱
朝代：明
体裁：古风

天马来自茀郎国，足下风云生倏忽。司天上奏失房星，海边产得蛟龙骨。轩然卓立八尺高，众马俛首羞徒劳。色应北方钟水德，满身日彩乌翎黑。纵行不受羲和辔，肯使王良驭輗軏？黄丝络头两马牵，金璒双垂玉作鞭。宠荣日赐三品禄，不比卫鹤空乘轩。大国怀柔小国贡，君王一顾轻为重。学士前陈天马歌，词人远献河清颂。鸾旂属车相后先，受之却之俱可传。普天率土尽臣妾，圣主同符千万年。
奉听玘法师讲楞伽经，留别
作者：张昱
朝代：明
体裁：古风

玘公注经回，于世无所慕。结坛在南坞，心与道为务。行苦缁素归，律严鬼神护。吾从挹清芬，肺腑久皈附。仰聆楞伽旨，灌顶发甘露。四众瞻礼间，绕床天花雨。古无雪山子，我愿黄金铸。兹行匪漫游，实以闻经故。初地谁不明，末法自迷误。不谓攴道林，犹识许玄度。忻然酬宿愿，言笑亦已屡。出寺且复留，徘徊川光暮。还当理轻楫，时到茅家步。师既不忘予，予忘南坞路。
奉天门早朝次韵
作者：张昱
朝代：明
体裁：七言律诗

千官趣谒武楼间，尽是洪钟帝铸颜。咫尺天威临御座，太平风景出朝班。握兰凤阁舍人贵，视草鸾坡学士闲。骑马共谈双阙下，期将万寿祝南山。
奉萱堂，为陈彦廉作
作者：张昱
朝代：明
体裁：七言律诗

綦履鸣环左右间，佳儿佳妇及承欢。天回白日临瑶席，风约红萱压画栏。小管注春情婉婉，长裙曳翠佩珊珊。孺人贞俭存家训，不使屏帷绣孔鸾。
如此江山清集同王仲玉陆进之吕世臣作
作者：张昱
朝代：明
体裁：七言律诗

吴越江山会此亭，暮春风景昼冥冥。长空孤鸟望中没，落日数峰烟外青。不用登临生感慨，且凭谈笑慰飘零。古今何限英雄恨，付与江湖醉客听。
妙高院
作者：张昱
朝代：明
体裁：古风

碧岑日在望，雨雪阻登临。二客从事者，扶藜长松阴。绿云及上方，步履皆黄金。佛香出宝阁，一息契初心。心如白莲花，尘垢何由侵？攒眉入社后，此会还可寻。庐山得远公，法侣满东林。虎溪偶然事，传笑直至今。我辈仍避俗，垕师诚可钦。
姑苏怀旧
作者：张昱
朝代：明
体裁：七言律诗

十里河堤踏暖尘，老怀忽忆故乡春。泥金孔雀裁歌扇，刻玉麒麟压舞裀。翠袖锦筝邀上客，画船银烛照归人。而今白发东风里，疑是前身与后身。
孙钟设瓜图
作者：张昱
朝代：明
体裁：七言绝句

三士凭空化鹤群，已将旗盖兆三分。刘家门外楼桑树，岂是荒唐谶所云？
孝友堂，为姚氏彦名、彦昌昆弟赋
作者：张昱
朝代：明
体裁：七言律诗

两生孝友谁不知，左辖题堂固所宜。岂独声名从此大，要教风俗与之移。棣华煜煜照春日，乌鸟哑哑啼树枝。林植羽栖俱有感，过门宾客可无诗？
孝感诗，为吕运使题
作者：张昱
朝代：明
体裁：古风

宋学士作序。天地无私恩，日月无私照。信哉太史笔，区别造化妙。祯祥靡有常，孝感斯乃兆。金鱼章服贵，三事惟克肖。使君实启之，后嗣有馀耀。
孟院判宅辞饮
作者：张昱
朝代：明
体裁：七言绝句

病来酒力未能加，易觉衰容染绛霞。团扇凉风吾欲睡，不劳频看石榴花。
学仙曲
作者：张昱
朝代：明
体裁：古风

二八女人貌婵娟，杏花阴里竞鞦韆。同心锦带刺石莲，逢人学缚剪刀钱，却妒鸳鸯沙上眠。
学仙曲二首·其一
作者：张昱
朝代：明

仙人好乘白鹿轓，更剪明霞作飞带。醉来濯发向银湾，龙剑直倚青天外。徐卿有子抱才贤，天上麒麟正妙年。书案囊萤勤自勉，吟窗临草颇堪怜。
学仙曲二首·其二
作者：张昱
朝代：明
体裁：七言绝句

徐卿有子抱才贤，天上麒麟正妙年。书案囊萤勤自勉，吟窗临草颇堪怜。
学仙曲二首其一
作者：张昱
朝代：明
体裁：七言绝句

仙人好乘白鹿轓，更剪明霞作飞带。醉来濯发向银湾，龙剑直倚青天外。
学舟为崔检校赋
作者：张昱
朝代：明
体裁：七言律诗

髯崔家寓市河头，斋馆临河题学舟。不为乘桴浮大海，应期击楫誓中流。风波浮世何能济，驷马高车更有忧。何事外郎居骑省，却将魂梦记沧洲。
安庆南城寄贺守帅余廷心、郡守韩公懋
作者：张昱
朝代：明
体裁：七言律诗

壮哉淮邑冠荆舒，新筑坚城铁不如。完美皆吾大夫力，奠安与尔庶民居。归心江汉朝宗水，滞迹周南太史书。莫说鬓毛成种种，近来吾亦爱吾庐。
安晚堂
作者：张昱
朝代：明
体裁：七言律诗

有酒如渑不用谋，阿翁只合赋三休。乡闾可杖容称老，晚节能安自不忧。丝竹闲情信陶写，起居惟适是温柔。百年耆旧今谁在，且醉官窑大白瓯。
宋赞善以筇竹一枝并诗赠玘太朴，次其韵
作者：张昱
朝代：明
体裁：七言绝句

庸蜀之西一竹筇，年来蜕骨已如龙。扶登春殿谈经后，风雨时生掌握中。
宋高宗御题李唐画唐香山九老二律诗
作者：张昱
朝代：明
体裁：七言律诗

两疏谁是见机还，终始君臣似此难。宸翰昭回云汉上，衣冠彷佛画图间。当时诸老琴尊会，尽是同朝鸳鹭班。风采拜辞云陛下，白云千载在香山。
宗阳宫，次杨仲弘老君台观月诗韵
作者：张昱
朝代：明
体裁：七言律诗

当时诸老宗阳会，月与浮云几变更？丁令岂知为鹤事，道人犹作卖花声。天溥露色开蟾境，秋送商声入凤笙。谁信紫薇垣内客，今宵又复到蓬瀛。
宜晚堂，送江架閤还奉化
作者：张昱
朝代：明
体裁：古风

隆替理之常，仕进难固必。在事寡尤悔，于心孰欣戚？从来黄甘里，先庐颇完葺。虽非大哉居，亦异环堵室。归来宜晚岁，怀抱得所适。讴吟及芳辰，言笑共佳夕。赤城有霞气，光照五色笔。门前有大路，而无车马迹。幸焉返初服，素愿于此毕。冥冥江上鸥，矫首羡归翼。
宝古斋
作者：张昱
朝代：明
体裁：七言律诗

曹昭宝古以名斋，韫椟非时不一开。图画丹青半人物，尊彝文藻尽云雷。流传竟自何人得，玩赏知经几手来？世故浮云眼前事，题诗投笔为兴怀。
客儿亭
作者：张昱
朝代：明
体裁：五言绝句

客儿谢家子，明师梦相待。斯人骨亦朽，斯亭尚千载。
客至
作者：张昱
朝代：明
体裁：七言律诗

潦倒无能因不才，乐然笑口有时开。呼猿洞边采药到，浴鹄湾头载酒回。对客且容谈玉麈，题诗何必寄银台？瓮中听取春浆熟，便买鲈鱼煮四鳃。
宫中词二十一首·其一
作者：张昱
朝代：明

红光满室产皇储，天下千秋与祝釐。侍女后妃颁剩綵，天颜有喜内臣知。裹头保母性温存，不敢移身出内门。寻得描金龙凤纸，学摹国字教皇孙。颁赐三宫端午节，金丝缠扇绣红纱。谢恩都作男儿跪，拜起深深鹖尾斜。内人哄动各盈腮，谈自西宫撒雪回。报与内司当有宴，羊车今晚蚤将来。网轩凉思蚤相催，红叶生时雁又来。不用题情付流水，已从步辇过宫回。樱桃红熟覆黄巾，分赐三宫遗内臣。拜跪酬恩归院后，金盘酪粉试尝新。徽仪殿里不通风，火者添香殿阁中。榻上重重铺设好，君王今夜定移宫。宫衣新尚高丽样，方领过腰半臂裁。连夜内家争借看，为曾著过御前来。和好风光四月天，百花飞尽感流年。宫中无以消长日，自擘龙头十二弦。鸳鸯鸂鶒满池娇，綵绣金茸日几条？早晚君王天寿节，要将著御大明朝。宫罗支请银霜褐，彻夜房中自剪裁。明日看花西内去，牡丹台畔木瓜开。延华阁下日如年，除是当番到御前。寻出涂金香坠子，安排衣线撚春绵。频把香罗拭汗腮，绿云背绾未曾开。相扶相曳还宫去，笑说秋千架下来。上苑新波小海分，绿香溢岸好湔裙。故将禁指监官见，放出天河洗绛云。纸绳未把祝炉香，自觉红生两脸傍。为蹬为轮俱有喜，莫将縆结作羊肠。饮到更深无厌时，并肩侍女与扶持。醉来不问腰肢小，照影灯前舞柘枝。填金臂失戏分明，赢得珍珠三两升。便去房中还赌赛，黄封银榼酒如渑。残却花间一局棋，为因宣唤赐春衣。近前火者催何急，惟恐君王怪到迟。从行火者笑相招，步辇相将过钓桥。鹿顶殿开天乐动，西宫今日赛花朝。彤云捧起黄金殿，十二丹楹七户开。南面君临朝万岁，来仪应共凤归来。棂星门与州桥近，黄道中间御气高。拜伏龙眠金水上，镇安四海息波涛。
宫中词二十一首·其七
作者：张昱
朝代：明
体裁：七言绝句

徽仪殿里不通风，火者添香殿阁中。榻上重重铺设好，君王今夜定移宫。
宫中词二十一首·其三
作者：张昱
朝代：明
体裁：七言绝句

颁赐三宫端午节，金丝缠扇绣红纱。谢恩都作男儿跪，拜起深深鹖尾斜。
宫中词二十一首·其九
作者：张昱
朝代：明
体裁：七言绝句

和好风光四月天，百花飞尽感流年。宫中无以消长日，自擘龙头十二弦。
宫中词二十一首·其二
作者：张昱
朝代：明
体裁：七言绝句

裹头保母性温存，不敢移身出内门。寻得描金龙凤纸，学摹国字教皇孙。
宫中词二十一首·其二十
作者：张昱
朝代：明
体裁：七言绝句

彤云捧起黄金殿，十二丹楹七户开。南面君临朝万岁，来仪应共凤归来。
宫中词二十一首·其二十一
作者：张昱
朝代：明
体裁：七言绝句

棂星门与州桥近，黄道中间御气高。拜伏龙眠金水上，镇安四海息波涛。
宫中词二十一首·其五
作者：张昱
朝代：明
体裁：七言绝句

网轩凉思蚤相催，红叶生时雁又来。不用题情付流水，已从步辇过宫回。
宫中词二十一首·其八
作者：张昱
朝代：明
体裁：七言绝句

宫衣新尚高丽样，方领过腰半臂裁。连夜内家争借看，为曾著过御前来。
宫中词二十一首·其六
作者：张昱
朝代：明
体裁：七言绝句

樱桃红熟覆黄巾，分赐三宫遗内臣。拜跪酬恩归院后，金盘酪粉试尝新。
宫中词二十一首·其十
作者：张昱
朝代：明
体裁：七言绝句

鸳鸯鸂鶒满池娇，綵绣金茸日几条？早晚君王天寿节，要将著御大明朝。
宫中词二十一首·其十一
作者：张昱
朝代：明
体裁：七言绝句

宫罗支请银霜褐，彻夜房中自剪裁。明日看花西内去，牡丹台畔木瓜开。
宫中词二十一首·其十七
作者：张昱
朝代：明
体裁：七言绝句

填金臂失戏分明，赢得珍珠三两升。便去房中还赌赛，黄封银榼酒如渑。
宫中词二十一首·其十三
作者：张昱
朝代：明
体裁：七言绝句

频把香罗拭汗腮，绿云背绾未曾开。相扶相曳还宫去，笑说秋千架下来。
宫中词二十一首·其十二
作者：张昱
朝代：明
体裁：七言绝句

延华阁下日如年，除是当番到御前。寻出涂金香坠子，安排衣线撚春绵。
宫中词二十一首·其十五
作者：张昱
朝代：明
体裁：七言绝句

纸绳未把祝炉香，自觉红生两脸傍。为蹬为轮俱有喜，莫将縆结作羊肠。
宫中词二十一首·其十八
作者：张昱
朝代：明
体裁：七言绝句

残却花间一局棋，为因宣唤赐春衣。近前火者催何急，惟恐君王怪到迟。
宫中词二十一首·其十六
作者：张昱
朝代：明
体裁：七言绝句

饮到更深无厌时，并肩侍女与扶持。醉来不问腰肢小，照影灯前舞柘枝。
宫中词二十一首·其十四
作者：张昱
朝代：明
体裁：七言绝句

上苑新波小海分，绿香溢岸好湔裙。故将禁指监官见，放出天河洗绛云。
宫中词二十一首·其四
作者：张昱
朝代：明
体裁：七言绝句

内人哄动各盈腮，谈自西宫撒雪回。报与内司当有宴，羊车今晚蚤将来。
宫中词二十一首其一
作者：张昱
朝代：明
体裁：七言绝句

红光满室产皇储，天下千秋与祝釐。侍女后妃颁剩綵，天颜有喜内臣知。
宫中词二十一首其十九
作者：张昱
朝代：明
体裁：七言绝句

从行火者笑相招，步辇相将过钓桥。鹿顶殿开天乐动，西宫今日赛花朝。
宫廊雪霁图
作者：张昱
朝代：明
体裁：七言绝句

画在丹青事已非，碧山犹自绕朱旗。分明黄屋宸游处，千步宫廊雪霁时。
宫词，次周员外韵
作者：张昱
朝代：明
体裁：七言绝句

时样宫眉不甚长，再三笑语问同房。内园有约看花去，称得春衫绣凤凰。
宴犒将士，酒酣，命健儿舞剑为乐，浙省平章泣下不禁，感事有赋
作者：张昱
朝代：明
体裁：七言律诗

平陆龙蛇起杀机，旄头又自照金微。两阶干羽知何似，二典君臣岂尽非？剑舞樽前回夜电，烛明帐下接晨辉。可怜司马江州泪，湿尽团花旧战衣。
家人辈开螯侑杯即事
作者：张昱
朝代：明
体裁：七言绝句

东床敧枕未成眠，玉手开螯自可怜。得似瓮头狂吏部，江头风味落樽前。
宿中书左司，呈上太尉丞相
作者：张昱
朝代：明
体裁：七言律诗

天上谁开白玉堂，东垣列宿共辉光。画屏雪映蓬山雀，锦帐云凝汉署香。严尹世交怜杜老，扬州诗兴属何郎。连云骑省乘风露，月过秋河夜色凉。
宿郭子振雪洞
作者：张昱
朝代：明
体裁：七言律诗

月光一色杳难分，不见丹青藻棁文。蝴蝶飞来疑是梦，梅花开后却思君。都忘长日将纨扇，犹恐馀寒到练裙。宿酒觉来看不厌，满床秋思白如云。
寄三塔寺宽虚海
作者：张昱
朝代：明
体裁：七言绝句

望见寺前三塔近，老夫指拟驻行舟。无端一阵东风雨，吹过湖南不自由。
寄东山寺长老宅区中，索画梅
作者：张昱
朝代：明
体裁：七言律诗

同是多生无垢身，孤芳岁晏转精神。濡毫应觉香先到，写影无如月最真。庾岭近来还有信，花光以后更何人？情知此事难描画，驿使空回可不嗔。
寄内台侍御史韩克庄
作者：张昱
朝代：明
体裁：七言律诗

杂花犹记雨诸天，共礼旃檀古佛前。塔院施僧犹昨日，斋房听雨忆当年。抄书不许支官纸，买酒从教用俸钱。老尽尚书旧宾客，至今惭愧杜樊川。
寄周昉处士
作者：张昱
朝代：明
体裁：七言律诗

为尔停骖几叩门，每于清事得相论。山中载酒梅花过，湖上放船春水浑。闲到竹斋为解带，坐深苔径与开樽。当年醉墨留题处，风雨新添屋漏痕。
寄孟昉郎中
作者：张昱
朝代：明
体裁：七言律诗

孟子能文自老成，早于国语亦留情。省中醉墨题犹在，阙下新知谁与行？纨扇晚凉诗自写，翠鬟情重酒同倾。接舆莫更闲歌凤，只可佯狂了此生。
寄张来仪徵士（九江人）
作者：张昱
朝代：明
体裁：七言律诗

湖州寓客张徵士，珍重风前咏落梅。锦瑟可容弹别调，白头只合付深杯。安期枣在神人去，曼倩桃空阿母回。看取汉家汾水上，年年惟有雁飞来。
寄我轩，为唐主敬贡士赋
作者：张昱
朝代：明
体裁：七言律诗

人世有生皆我寄，看来造物亦儿戏。身为蝴蝶何关梦，饭熟黄粱自有时。形影不烦相赠答，死生同是一希夷。浊醪到手能成醉，此趣陶潜或可知？
寄戴山人
作者：张昱
朝代：明
体裁：七言律诗

近水斋房自掩扉，若耶溪路客来稀。沉浮里闬时将隐，俯仰人生事已非。小妾谩歌杨柳曲，高年浑称薜萝衣。谁能富与封君等，千亩湖田紫芋肥。
寄报国寺东堂止庵祥尊师
作者：张昱
朝代：明
体裁：七言律诗

觅船直欲横塘去，船去横塘为访谁？白首正惭玄度老，碧云曾与惠休期。山林此日多高士，风雨连床可论诗。入社既能容载酒，陶潜无复更攒眉。
寄报国寺渭清远上人
作者：张昱
朝代：明
体裁：七言绝句

谁设严关一两重，直教隔断白云踪。城中何限萧家寺，不把三间事远公。
寄松江杨维桢儒司
作者：张昱
朝代：明
体裁：七言律诗

画蛇饮酒合谁先，尘土东华四十年。海上岂无诗可和，云间还有事相牵。牡丹开后春无力，燕子归来事可怜。欲倩铁龙吹一曲，满湖风浪又回船。
寄梁太医
作者：张昱
朝代：明
体裁：七言律诗

髯翁邂逅海西边，风采何曾异往年？谈客过门从取醉，贫家问疾不论钱。送方龙每乘云去，种杏人曾见虎眠。此等希奇何足怪，古来医术尽通仙。
寄汤水严仲原处士
作者：张昱
朝代：明
体裁：七言律诗

情忝姻家亦是缘，人来无不问汤泉。间常采菊东篱下，每望长安西日边。素业鱼盐沧海上，綵衣孙子画堂前。高车况是京畿内，受用高年五福全。
寄汤阴张丞
作者：张昱
朝代：明
体裁：七言律诗

万古销沉入望中，悠悠往事付征鸿。汤阴风俗今何似，邺下文辞谁最工？争得不教双鬓白，别来屡见小桃红。贵游年少轻乡曲，不赋停云寄老翁。
寄河南卫镇抚赵克家叙旧
作者：张昱
朝代：明
体裁：古风

程生河南来，始得河南信。雨散云飞二十年，萍踪梗迹今才定。却思小孤洲渚边。大江大浪拍战船。将军须髯劲如戟，白石酣歌便醉眠。我从别来赞画省，芙蓉幕与风尘远。洪武初年自日边，诏许还家老贫贱。池馆尽付当时人，惟存笔砚伴闲身。刘伶斗内葡萄酒，西子湖头杨柳春。见人斲轮只袖手，听人谈天只钳口。年过七十发未斑，路涂不辞牛马走。知尔出镇在洛阳，宫袍健马日煌煌。前骑大旗画罴虎，后骑长戟横雪霜。我于此事别已久，富贵浮云更何有？鸿雁得便时附书，但问老人平安否？
寄淮安夏掖斋
作者：张昱
朝代：明
体裁：七言律诗

为感风花懒出门，每于时事鲜知闻。江湖信远春空雁，僚佐情深日暮云。诗句好于何水部，官资高过杜司勋。海波不隔淮扬路，遥指蓬莱忆使君。
寄王元吉、杨东叟二处士
作者：张昱
朝代：明
体裁：七言律诗

华亭犹有古人存，风景依稀似鹿门。一曲晴湖通画舫，万株古木出乌林。卜邻王翰俱文物，识字扬雄足酒樽。有约重来访东叟，徵歌同乐最闲园。
寄王梧溪
作者：张昱
朝代：明
体裁：七言律诗

仙舟曾记过南堂，鸣鸟高梧日正长。胡蝶重来春梦觉，牡丹欲尽燕泥忙。当时宾客知何往，此日音书或漫忘。犹有白头王粲在，独将词赋动江乡。
寄罗博士
作者：张昱
朝代：明
体裁：七言律诗

莫说文星与酒星，已同伧父泣新亭。梦中此日头能白，海内何人眼更青？鹃化羽毛犹姓杜，鹤归华表尚名丁。纵然记得前朝事，弹向银筝只自听。
寄胡侍御
作者：张昱
朝代：明
体裁：七言律诗

后市街头相见稀，此翁真是早知机。浮沉里闬陶彭泽，轻易官资白紫薇。小妾画堂杨柳曲，高年白发薜萝衣。风流莫负持螯事，越上湖田蟹正肥。
寄表兄萧文索处士
作者：张昱
朝代：明
体裁：七言律诗

七十馀年亲弟兄，书来堪喜复堪惊。杯中酩酊无虚日，枕上邯郸过此生。老至音书宜有数，别来骨肉若为情。遭逢洪武开新运，又十三年见太平。
寄谢伯昭、伯理二昆仲
作者：张昱
朝代：明
体裁：七言律诗

话别南堂二十年，江湖鱼雁两茫然。车书此日同天下，濠泗而今是日边。架上遗书宜教子，老来乐事是归田。谢家子侄应相念，每到池塘忆惠连。
寄赞礼郎赵惟一
作者：张昱
朝代：明
体裁：七言律诗

六年读礼足艰危，知尔朝天副所期。宗庙正需瑚琏器，羽仪今集凤凰池。见辞舍馆情俱恶，忆上河梁步自迟。能慰老人思望切，停云还有寄来诗。
寄远词
作者：张昱
朝代：明
体裁：七言绝句

梦里关山觉后非，忧深别泪在罗衣。堂前种得宜男草，正及春香人未归。
寄陈允中佥事
作者：张昱
朝代：明
体裁：七言律诗

得放还家休便休，更无褒贬到春秋。景公死日有千驷，晏子相齐惟一裘。朱绂既能从尔去，黄金不必为孙谋。何人得似归来鹤，见彼累累土几丘？
寄韶州知府金鉴
作者：张昱
朝代：明
体裁：七言律诗

自君领郡韶州去，鸿雁天涯两送秋。盛气不题鹦鹉赋，高怀应倚仲宣楼。蹇予滞迹犹沧海，之子劳形欲白头。钟乳囊封能远寄，暮年此外更何求？
寄题松风海月方丈，为普慈寺林清远赋
作者：张昱
朝代：明
体裁：七言律诗

普慈寺主会当年，画雀双鸣赴法筵。风过忽闻松上雨，月行不离海中天。三生身性何曾改，一念声闻总是缘。先辈往还成故事，玉围曾解寺门前。
寄题清晖楼
作者：张昱
朝代：明
体裁：七言律诗

谢公履迹遍岩扉，似觉高情与世违。昔日文章归丽句，至今山水发清晖。神仙灭迹虚金露，尘俗何缘别翠微？尚忆咏诗同水部，山林有待薜萝衣。
寄马孝常
作者：张昱
朝代：明
体裁：七言律诗

好是吴门马孝常，百年俱是梦中忙。谩凭青鸟往相问，说道白眉今更长。阳羡故人俱契阔，鲸湖归棹又相将。重来定及先春雨，要试陶家雪水香。
寒岩寺
作者：张昱
朝代：明
体裁：七言律诗

一片浮云去不还，龙吟虎啸出人间。礼干往日成饶舌，太守当时亦厚颜。秋至候虫还唧唧，春来鸣鸟自关关。烟萝古洞依然在，要问寒山即此山？
寒食
作者：张昱
朝代：明
体裁：七言绝句

钱塘江上逢寒食，远客今朝转念乡。几树落花春寂寂，数行回雁草茫茫。
对雨
作者：张昱
朝代：明
体裁：七言律诗

好是西湖醉后听，打窗惊柳隔堂屏。莺花又送春光老，凫藻偏涵雨气腥。曲按银筝何太急，杯行玉手不须停。尊前便是巫山梦，莫道行云事未醒。
寿光宫访道士不遇，留题
作者：张昱
朝代：明
体裁：古风

高阜临大溪，激流喧众石。中藏寿光宫，年深翳金碧。俨然天人尊，羽卫何赫奕！回廊荫古木，苔藓少行迹。传昔丹霞士，于斯鍊金液。丹井虽尚存，鸾鹤无一只。徘徊长松下，瞻望云气白。不见种桃人，惆怅还理策。
小寒
作者：张昱
朝代：明
体裁：七言绝句

花外东风作小寒，轻红淡白满阑干。春光不与人怜惜，留得清明伴牡丹。
小游仙，次韵四首
作者：张昱
朝代：明

汉武求仙未绝情，枉将心力事金茎。灵王太子因无欲，吹得琅玕作凤鸣。桂閤金银不甚高，仙山几许隔波涛？信回青鸟无寻处，一色春风是绛桃。小娃莫说脸如莲，自牧羊龙向葑田。笑指清泠桥下水，此中元是碧瑶天。青蛇昨夜付书回，只许麻姑自拆开。说道蓬莱山下路，莫因清浅不归来。
小游仙，次韵四首·其一
作者：张昱
朝代：明
体裁：七言绝句

汉武求仙未绝情，枉将心力事金茎。灵王太子因无欲，吹得琅玕作凤鸣。
小游仙，次韵四首其三
作者：张昱
朝代：明
体裁：七言绝句

小娃莫说脸如莲，自牧羊龙向葑田。笑指清泠桥下水，此中元是碧瑶天。
小游仙，次韵四首其二
作者：张昱
朝代：明
体裁：七言绝句

桂閤金银不甚高，仙山几许隔波涛？信回青鸟无寻处，一色春风是绛桃。
小游仙，次韵四首其四
作者：张昱
朝代：明
体裁：七言绝句

青蛇昨夜付书回，只许麻姑自拆开。说道蓬莱山下路，莫因清浅不归来。
小王孙
作者：张昱
朝代：明
体裁：七言律诗

貂帽貂裘美少年，圆牌通籍内门前。新分草地缘游猎，旧赐彤弓未控弦。银瓮蒲萄春共载，玉鞍骄马日随牵。穹庐一夜迷深雪，忘却朝天是醉眠。
少年行
作者：张昱
朝代：明
体裁：乐府曲辞

看取木槿花，朝荣夕已萎。芳容有凋谢，腻泽何所施？寿命如可长，仙人今何之？高堂有歌舞，及此年少时。
尚絅斋，为洞霄郎可道赋
作者：张昱
朝代：明
体裁：七言律诗

衣锦能怀尚絅心，闇然师道重山林。玉因韫椟知无价，琴到希声是大音。蝶化梦魂高枕后，鹤鸣秋水万山深。青苔黄叶空岩畔，俗驾何由得一寻？
履迹
作者：张昱
朝代：明
体裁：五言绝句

西施往行处，好事作履迹。几寸莓苔深，见者为怜惜。
山中夏日
作者：张昱
朝代：明
体裁：七言律诗

祸福无门祗自寻，始知明哲愿山林。谁能白首儒衣敝，吟对黄鹂夏木深。赖有故书堪寓目，已无官事可婴心。凉风满扇清樽在，只此人生直万金。
岁除日，同廖如川至太尉丞相府，留坐说周易，因赐酒并官历，赋此上谢
作者：张昱
朝代：明
体裁：七言律诗

岁晚谬为趋府客，深惭款接异他人。说经每笑匡衡老，赐酒何容毕卓真？明日千官瞻魏阙，几时万国共阳春？家乡似觉无归处，难拟酬恩致此身。
岳林寺题兜率内院，为玘石心上人赋
作者：张昱
朝代：明
体裁：七言绝句

兜率天宫内院开，锦衣弥勒笑盈腮。因缘未了儿孙债，此是重来第几回？
岳鄂王坟上作
作者：张昱
朝代：明
体裁：七言律诗

朔雪炎风共此年，中原父老亦堪怜。竖儒屡遣祈求使，大将空持杀伐权。忠谊有碑书大节，奸邪无面见重泉。至今宰木犹南拱，遗憾西陵是墓田。
峡川
作者：张昱
朝代：明
体裁：五言绝句

石与青天近，浮云向客低。自然堪下泪，不是有猿啼。
巫山高
作者：张昱
朝代：明
体裁：乐府曲辞

巫山高，望不及。际天微茫十二峰，彩云上蒸灵雨集。中有琼台承翠馆，曼态修容相出入。君王荒淫进神女，直以梦中为白日。洛汭无闻五子歌，宋玉微辞讽何及。巫山高，望不及，不比尧阶土三尺。
巾子峰
作者：张昱
朝代：明
体裁：七言绝句

青冥天界碧迢迢，仙客遗巾竟寂寥。犹有白云闲似鹤，与人相伴夜吹箫。
幽兰篇
作者：张昱
朝代：明
体裁：古风

幽兰不自媚，丛杂生溪涧。寂寞空林色，过者谁复玩？及时或见收，不与众芳乱。梦协天使与，握勤郎官盼。顾兹馨香德，庶以同岁晏。
廉都事海道失风，自耽罗至浙右，还闽省
作者：张昱
朝代：明
体裁：七言律诗

指南针下失风帆，雪浪连天不见山。惟尔不怀和氏璧，彼苍竟锡大夫环！皇天未厌生戎马，国步何能断阻难？此去驿程三百里，海棠花底度闽关。
张建封击毬图
作者：张昱
朝代：明
体裁：古风

唐家风流尚毬马，中外靡然为之化。徐州节度张建封，坐领东藩示闲暇。长箫短吹行相随，以此慢游为日夜。玉山满马扶醉归，正及楼头望春罢。孔雀屏帷次第开，黄金买得春无价。不教白日向西驰，只许黄河向东泻。使君死后谁登临，燕子不来风雨深。绿珠甘守珊瑚树，文君独宿鸳鸯衾。当其意气倾朝野，肯信人无百年者？万言犹在从事书，一幅空遗后人画。
张横塘画竹枝萱草
作者：张昱
朝代：明
体裁：七言绝句

几宵明月竹枝好，一夜东风萱草长。怅望美人烟水阔，不胜清思绕横塘。
归来堂诗，为云间青龙镇章吉甫太守题
作者：张昱
朝代：明
体裁：七言律诗

使君致仕归来日，九十慈亲犹在堂。秋水鲈鱼朝入馔，薰风纨扇晚生凉。孝廉早已称高士，名德今宜重一乡。花底板舆喧笑语，白须风动綵衣裳。
归隐图，为张别驾赋
作者：张昱
朝代：明
体裁：七言律诗

难得归来赋考槃，高情都付画图看。可能白首更干禄，纵有黄金难买闲。酒舫载春携二客，巾车乘醉从双鬟。陶山地接东西眺，谢傅风流或可攀。
录家人语
作者：张昱
朝代：明
体裁：七言律诗

镜里霜毛已上颠，五千言以退为先。到家访旧俱为鬼，有地投闲即是仙。夜雨满樽仪狄酒，春风小幅薛涛笺。谢家诸婢犹前日，八翼无烦更梦天。
径山兴圣万岁禅寺之广福庵，乃昙芳忠公道场，其徒统上人居焉。庵前旧有海棠树，洪武三年，结实大如木瓜，五色有香
作者：张昱
朝代：明
体裁：七言律诗

尝谓海棠春一梦，却成因果结天葩。有同仙客誇桃实，不待诗人赋木瓜。龙颔珠今归汝手，锦衣囊合在谁家？明年燕子来时候，更与维摩作散花。
徐一夔以自己小影代送埙上人回龙门寺，为题其上
作者：张昱
朝代：明
体裁：七言绝句

总是三生梦幻身，又何分别假和真？总饶送到龙门寺，也是丹青画里人。
得朱桓编修海道之音
作者：张昱
朝代：明
体裁：七言律诗

命酒徵歌记往年，玉堂遂有梦相牵。鱼缄尺素虽云密，事载空言始可怜。季世人材思管乐，盛时戎马说幽燕。张骞惯识天河路，俯仰乾坤一慨然。
忠养堂，为张府掾赋
作者：张昱
朝代：明
体裁：七言律诗

张氏构堂情已著，毛生捧檄事方新。府中才俊固多士，幕下孝廉惟此人。返哺老乌怜白首，宜男芳草擅青春。莫论日用三牲养，一面欢颜足奉亲。
怀旧
作者：张昱
朝代：明
体裁：七言绝句

忆诵清江空旧鱼，流光如赴隙中驹。云沈华盖星沈海，思绝狂张与老虞。
怀远亭诗，为东瓯镇抚谭济翁作
作者：张昱
朝代：明
体裁：古风

蚤年身逐兵尘起，鼻尖出火耳生风。马上飞尘虎添翅，出门志愿定远侯。果然持节镇东瓯，上宣德意化海俗。鲸鲵灭迹波为收，古来镇将还如此。缓带轻裘接贤士，襄阳沈却岘山碑。水底鱼龙犹识字，国家承平千万年。军中之乐何可言，太牢五鼎餐壮士。从伶百戏陈广筵，山川不随人事改。端明丘垄今犹在，亭名怀远乃在兹。地下幽魂有光采，普天之下皆皇家。故乡何必怀长沙，人臣受命无远近。河源曾泛张骞槎，食君之禄治军旅。咫尺辕门谁敢去，私情丘垄岂不怀，日夜沅湘水东注。
思云图，为罗从事赋
作者：张昱
朝代：明
体裁：七言律诗

抽毫据尔赋思云，为感罗含以孝闻。职任紫垣亲不逮，粟支红腐禄无分。终身有慕谁非子，此日移忠正在君。郎署丹青称高步，须求名笔记斯文。
思云轩，为罗从事赋
作者：张昱
朝代：明
体裁：古风

山川望三山，相去几万里？亲舍白云下，怀思曷云已？朝思歌陟岵，暮思歌陟屺。如之何勿思，禄不及甘旨。哀哉天壤间，此思孰终始？举目皆白云，宁论此与彼？但移思云心，夙夜勤治理。委质既在心，忠孝同一轨。
思橘轩，为悟空叟长老赋
作者：张昱
朝代：明
体裁：七言律诗

侍书遗墨函封在，思橘名轩示不忘。往事百年同逝水，斯文一语有馀光。风流大抵输前辈，臭味还应是故乡。嘉树未知培植后，只今百果许谁尝？
恼啼鸦
作者：张昱
朝代：明
体裁：五言绝句

朝啼人尽睡，暮啼人厌闻。非关毛羽恶，不入凤凰群。
悼孔英夫提举
作者：张昱
朝代：明
体裁：七言律诗

老泪何堪哭寝门，斯人况复是斯文。六经政尔传家集，曲阜苍然掩暮云。郁郁涧松看得地，昂昂野鹤又离群。贤郎无忝家声旧，能以文章继世芬。
悼王自牧
作者：张昱
朝代：明
体裁：七言律诗

贵贱交游二十年，忍将老泪洒新阡。盖棺不必论身后，入室犹如在眼前。一首诗今为尔惜，数行志在得人编。钱塘吟士长相望，潘阆林逋孰后先？
惆怅六首
作者：张昱
朝代：明

交游蚤岁在幽燕，费用黄金买少年。阙下朝回瞻马首，酒间俊发抱龙泉。剧谈宁顾日西落，倒载不知天左旋。惆怅近来才解事，先生五柳种门前。三山梦断綵云空，几把长笺赋恼公。画阁小杯鹦鹉绿，玉盘纤手荔枝红。春衫汗裛蔷薇露，夜帐香回茉莉风。惆怅近来江海上，却将鞍马学从戎。画船湖上载春行，日日花香扇底生。苏小楼前看洗马，水仙祠畔坐闻莺。碧桃红杏浑相识，紫燕黄蜂俱有情。惆怅繁华成逝水，尽归江海作潮声。惆怅当年使酒来，娼楼红粉夜相催。可怜明月三分在，不见琼花半朵开。谁复醉翁堂下柳，更堪从事阁中梅。扬州一片青青草，谁信春来无雁回？惆怅雄藩海上游，武昌佳气接神州。东风归思王孙草，北渚愁生帝子洲。楚国江山真可惜，刘家豚犬亦何羞？不须更问中原事，官柳新栽过戟楼。至今惆怅在东城，结伴看花取次行。辇道驻车招饮妓，宫墙回马听流莺。星河织女从离别，海水蓬莱见浅清。不有酒船三万斛，此生怀抱向谁倾？
惆怅六首·其一
作者：张昱
朝代：明
体裁：七言律诗

交游蚤岁在幽燕，费用黄金买少年。阙下朝回瞻马首，酒间俊发抱龙泉。剧谈宁顾日西落，倒载不知天左旋。惆怅近来才解事，先生五柳种门前。
惆怅六首其三
作者：张昱
朝代：明
体裁：七言律诗

画船湖上载春行，日日花香扇底生。苏小楼前看洗马，水仙祠畔坐闻莺。碧桃红杏浑相识，紫燕黄蜂俱有情。惆怅繁华成逝水，尽归江海作潮声。
惆怅六首其二
作者：张昱
朝代：明
体裁：七言律诗

三山梦断綵云空，几把长笺赋恼公。画阁小杯鹦鹉绿，玉盘纤手荔枝红。春衫汗裛蔷薇露，夜帐香回茉莉风。惆怅近来江海上，却将鞍马学从戎。
惆怅六首其五
作者：张昱
朝代：明
体裁：七言律诗

惆怅雄藩海上游，武昌佳气接神州。东风归思王孙草，北渚愁生帝子洲。楚国江山真可惜，刘家豚犬亦何羞？不须更问中原事，官柳新栽过戟楼。
惆怅六首其六
作者：张昱
朝代：明
体裁：七言律诗

至今惆怅在东城，结伴看花取次行。辇道驻车招饮妓，宫墙回马听流莺。星河织女从离别，海水蓬莱见浅清。不有酒船三万斛，此生怀抱向谁倾？
惆怅六首其四
作者：张昱
朝代：明
体裁：七言律诗

惆怅当年使酒来，娼楼红粉夜相催。可怜明月三分在，不见琼花半朵开。谁复醉翁堂下柳，更堪从事阁中梅。扬州一片青青草，谁信春来无雁回？
惊秋
作者：张昱
朝代：明
体裁：七言律诗

城上高风散鼓鼙，楼头独客不胜悲。老婴世故嗟流落，病念乡关厌别离。仰面绛霄犹昨日，惊心黄叶又当时。所悲骑省空名累，不是潘郎爱赋诗。
惜花
作者：张昱
朝代：明
体裁：五言绝句

昨夜一花开，今朝一花落。春事能几何，奈此风雨恶。
感事
作者：张昱
朝代：明
体裁：七言律诗

忆昔银灯鼓瑟琴，屏开孔雀画堂深。头颅谩有新添雪，囊橐都无旧赐金。好梦未成春漏尽，残星犹在晓河沉。郎君自上斑骓从，露满铜盘泪不禁。
感事二首·其一
作者：张昱
朝代：明

雨过湖楼作晚寒，此心时暂酒边宽。杞人惟恐青天坠，精卫难期碧海乾。鸿雁信从天上过，山河影在月中看。洛阳桥上闻鹃处，谁识当时独倚阑？老至翻遭世虑牵，何曾一觉得安眠？家乡尚远浔阳郡，世事犹如天宝年。朝报唯瞻辽海上，羽书不断省门前。长星正在天西北，白水寒沙尽可怜。
感事二首·其二
作者：张昱
朝代：明
体裁：七言律诗

老至翻遭世虑牵，何曾一觉得安眠？家乡尚远浔阳郡，世事犹如天宝年。朝报唯瞻辽海上，羽书不断省门前。长星正在天西北，白水寒沙尽可怜。
感事二首其一
作者：张昱
朝代：明
体裁：七言律诗

雨过湖楼作晚寒，此心时暂酒边宽。杞人惟恐青天坠，精卫难期碧海乾。鸿雁信从天上过，山河影在月中看。洛阳桥上闻鹃处，谁识当时独倚阑？
慕云庵
作者：张昱
朝代：明
体裁：七言律诗

此庵长与此云期，大孝终身有慕之。杯棬更无重饮日，板舆安有再乘时？行天雨绝皆为泪，落日乌啼总是悲。谁刻会稽山下石，悠悠千载白云词。
慧具庵，自滦京回
作者：张昱
朝代：明
体裁：七言律诗

慧师新自上京回，坏色袈裟染劫灰。河汉路遥难载石，蓬莱水浅不胜杯。已知道骨鹤同瘦，无复机心鸥可猜。去把西江都吸尽，却从马祖问如来。
戊戌题
作者：张昱
朝代：明
体裁：七言律诗

华表仙人旧姓丁，羽毛今日惜飘零。海中又见蓬莱浅，门外空传杨柳青。暮雨朝云翻覆手，落花飞絮短长亭。如何未熟黄粱饭，说道英雄梦已醒。
戏赠杨维桢儒司
作者：张昱
朝代：明
体裁：七言律诗

懒散情怀是索居，非关故草绝交书。空谋赤壁一斗酒，不寄云间双鲤鱼。近日西河疑子夏，几时汉武问相如？文章固是雕虫事，请教何人力有馀？
投上中书右丞相脱脱
作者：张昱
朝代：明
体裁：七言律诗

履舄从容自九重，相王忠孝更谁同？千年带砺犹初誓，万国臣邻尽下风。星贯紫垣朝佩剑，月临黄道夜传弓。汉家若论安刘策，四皓难书第一功。
投赠潞国公承旨学士张仲举
作者：张昱
朝代：明
体裁：七言律诗

汉家旧德有桓荣，赤舄登朝羽翼成。三晋凤鸣千载会，两河龙现五云迎。独于社稷多难日，复使君臣大义明。自念昔曾亲几杖，颂声惭后鲁诸生。
折柳枝
作者：张昱
朝代：明
体裁：七言绝句

愁向尊前唱渭城，柳枝折尽赠人行。早知世路多离别，移在邮亭远处生。
拙逸斋
作者：张昱
朝代：明
体裁：古风

群峰兮立立，众流兮湜湜。大木千章兮，丘陵是植。桑麻百顷兮，蔽于原隰。翁居是间兮，以作以息。阶庭五子兮，兰玉其质。教以一经兮，是训是式。富春之渚兮，漫而不激。有鱼可钓兮，凫雁可弋。翁居于是兮，天之所骘。凿井而饮兮，耕田而食。仰事俯育兮，不知不识。洼樽兮噏噏，土鼓兮秩秩。优游卒岁兮，皆仰蒙乎帝力。高车驷马兮，非予心之所及。
拙逸诗
作者：张昱
朝代：明
体裁：古风

守拙中乃逸，用智机或生。所以抱真士，泯焉黜聪明。卖药不二价，悬壶无姓名。逍遥城市间，心与造物并。鹤长断则悲，凫短续则惊。万物有常性，巧伪非人情。乘黄一剪拂，千里无留行。贤哉拙逸翁，可以为世程。
招周德新员外观菊
作者：张昱
朝代：明
体裁：七言绝句

明朝莫问晴和雨，骑马能来看菊花。岂是省郎无酒对，不知此处似陶家。
拟古秋夜长
作者：张昱
朝代：明
体裁：古风

云中鸿雁过，门前朔风起。梧桐叶落金井头，月照乌啼天似水。谁家机上织回文，夜听啼乌如不闻。明朝为遣安西使，细意缄题持赠君。
挈家图，为尤仲斌赋
作者：张昱
朝代：明
体裁：七言律诗

葛洪挈家赴勾漏，何异庞公归鹿门？担头何有琴书累，牛背未觉妻儿村。千古清名不易得，一斛丹砂何足论？大胜齐侯马千驷，令德曾无遗子孙。
挟弹游骑图
作者：张昱
朝代：明
体裁：七言绝句

玉臂双楦据绮鞍，浑身俊气要人看。若知稼穑艰难事，肯把黄金铸弹丸？
挽崔彦晖母赵夫人
作者：张昱
朝代：明
体裁：七言律诗

赵文敏公之孙女，情忝通家见嫁时。环佩盛仪犹内院，波澜馀泽自天池。佳儿裕蛊承先志，淑女宜家副夙期。已托文章题琬琰，百年墓木照丰碑。
捕虎行
作者：张昱
朝代：明
体裁：古风

碧油幢下曹司兵，见义有勇身为轻。平生每得贵人喜，有似花卿知姓名。一朝共听将军令，镇市临平虎尤甚。汝司其兵往捕之，食肉寝皮须要尽。司兵受令即出城，怒气填膺风火生。扬言大明圣人既御世，尔虎何物犹纵横？大刀长戟屯村堡，前期钉牌后断道。村堡喜得司兵来，万夫鼓勇千夫噪。半月捕获十三枚，大槛小车推载回。自言此乃将军令，岂是小人之力哉？将军索酒指其虎，此虎不死司兵死。在官食禄忘其躯，亦是人间好男子。
捕鱼图
作者：张昱
朝代：明
体裁：五言绝句

画出溪边景，浑家在捕鱼。笔头馀兴在，几点暮鸦疏？
捕鱼词
作者：张昱
朝代：明
体裁：古风

渔家无别业，衣食惟罟网。生长风波中，舟楫惯来往。江平风波静，天静榔板响。得鱼固所欲，忖心辄内怏。群生各有命，吾宁受其养？敢恣口实求，而绝生意盎。遐思放麑翁，乃属中山相。
搜索旧稿有感
作者：张昱
朝代：明
体裁：七言律诗

抖擞蓬尘纸一窠，束之高阁又何多！百年公论竟无定，千古文章将奈何？大雅未应终绝响，离骚可谓极颓波。仲尼删后诗三百，谁与升堂取瑟歌？
效唐僧无则咏物诗四首 其一 百舌禽
作者：张昱
朝代：明
体裁：七言绝句

巧作春禽百样声，似矜觜舌有馀轻。若为剩有闲心性，何不云中学凤鸣？
效唐僧无则咏物诗四首 其三 木笔花
作者：张昱
朝代：明
体裁：七言绝句

木笔花含晓露浓，似将才思拟春风。若还开在江淹宅，夜夜题诗入梦中。
效唐僧无则咏物诗四首 其二 鸬鹚鸟
作者：张昱
朝代：明
体裁：七言绝句

缡褷羽翼作群飞，残害溪鱼欲自肥。满嗉腥涎吞不下，为人长忍一生饥。
效唐僧无则咏物诗四首 其四 金钱花
作者：张昱
朝代：明
体裁：七言绝句

小小红丝叠绛霞，钗头玉燕共年华。果然买得青春在，尽把名园种此花。
效唐僧无则咏物诗四首·百舌禽
作者：张昱
朝代：明

巧作春禽百样声，似矜觜舌有馀轻。若为剩有闲心性，何不云中学凤鸣？缡褷羽翼作群飞，残害溪鱼欲自肥。满嗉腥涎吞不下，为人长忍一生饥。木笔花含晓露浓，似将才思拟春风。若还开在江淹宅，夜夜题诗入梦中。小小红丝叠绛霞，钗头玉燕共年华。果然买得青春在，尽把名园种此花。
新宫访袁真人，知已羽化，留题
作者：张昱
朝代：明
体裁：五言绝句

仙客已尘土，桃花依旧春。后来看花者，不是种桃人。
方寸铁
作者：张昱
朝代：明
体裁：古风

苍颉制书观鸟迹，白日能令鬼神泣。何如朱生手中一寸铁，文章刻遍山头石。山石可移心不移，生精此艺将奚为？生言平生苦心力，过客摩挲那得知？愿将此铁献天子，为国大刻磨崖碑，为国大刻磨崖碑。
无忧子诗，为扬州汤仲铭处士赋
作者：张昱
朝代：明
体裁：古风

安分以达生，所适皆天游。恂恂里巷间，何忮复何求？箪瓢自终日，冬夏惟一裘。既不愿名爵，宁对狐貉羞？忘机鸥与亲，浪迹云中俦。中区本混沌，愚者昧雕锼。乐哉汤处士，宜尔名无忧。
无题
作者：张昱
朝代：明
体裁：七言律诗

及时无物不伥伥，燕语莺啼总断肠。洛浦轻尘怜故步，扬州旧梦惜馀香。玉和獭髓宁无药，弦续鸾胶信有方。便把汉江都作酒，饮时犹恐负春光。
无题
作者：张昱
朝代：明
体裁：七言律诗

灼灼庭花露未收，乐然双燕语绸缪。新妆满面犹看镜，残梦关心懒下楼。春到自怜人似玉，困来谁问酒扶头？狂踪已作风丝断，敢怨流年似水流。
无题四首
作者：张昱
朝代：明

几梦郎君引碧幢，微波难与寄沅湘。青春每念青丝骑，白日长闲白玉窗。菡萏结房虽有异，鸳鸯织锦不成双。潮来好似儿家恨，流过门前气未降。萋萋芳草被江皋，好是王孙去日袍。几许春魂迷蛱蝶，近来酒量减葡萄。音书已似题黄绢，踪迹何因梦大刀？可惜百花时节到，伯劳燕子不相遭。咫尺香闺步懒移，搔头谁理玉蟠螭？不听小管吹银字，只数回文织锦诗。得伴有时惟斗草，遣怀无日不弹棋。鸣鸠乳燕青春晚，谢却繁花几万枝？水心亭馆迥无邻，好与郎君写洛神。不见鲤鱼烹后素，空怜蝴蝶梦中身。萋萋谁信南园草，渺渺予怀北渚春。云气长连峰十二，此中消息未能真。
无题四首·其一
作者：张昱
朝代：明
体裁：七言律诗

几梦郎君引碧幢，微波难与寄沅湘。青春每念青丝骑，白日长闲白玉窗。菡萏结房虽有异，鸳鸯织锦不成双。潮来好似儿家恨，流过门前气未降。
无题四首其三
作者：张昱
朝代：明
体裁：七言律诗

咫尺香闺步懒移，搔头谁理玉蟠螭？不听小管吹银字，只数回文织锦诗。得伴有时惟斗草，遣怀无日不弹棋。鸣鸠乳燕青春晚，谢却繁花几万枝？
无题四首其二
作者：张昱
朝代：明
体裁：七言律诗

萋萋芳草被江皋，好是王孙去日袍。几许春魂迷蛱蝶，近来酒量减葡萄。音书已似题黄绢，踪迹何因梦大刀？可惜百花时节到，伯劳燕子不相遭。
无题四首其二
作者：张昱
朝代：明
体裁：七言律诗

雄鸠鸣雁即天涯，未觉蓝桥去路赊。夜枕不迷蝴蝶梦，春衫深染石榴花。千钟纵意伯伦酒，七碗清心谏议茶。错向墙头窥宋玉，风光元在鲁东家。
无题四首其四
作者：张昱
朝代：明
体裁：七言律诗

水心亭馆迥无邻，好与郎君写洛神。不见鲤鱼烹后素，空怜蝴蝶梦中身。萋萋谁信南园草，渺渺予怀北渚春。云气长连峰十二，此中消息未能真。
早行
作者：张昱
朝代：明
体裁：七言律诗

凉风满棹贺湖边，越上诸山尽可怜。远汉片云承落月，长林疋练曳轻烟。窗间织女灯犹在，井畔啼乌客正眠。何处闲愁随梦觉，一声菱唱发前川。
旸谷轩，为王知事赋
作者：张昱
朝代：明
体裁：七言律诗

地入青徐眺望赊，云中鸡犬有人家。金乌五夜出旸谷，玉烛万方瞻日华。李泌成仙还作相，刘安得道只餐霞。轩前尽种扶桑树，不比玄都观里花。
昌化县学训导章琛，抄录武林郡志，还乡
作者：张昱
朝代：明
体裁：七言律诗

唐相郇公尚有孙，不将家世忝斯文。高堂别席事抄录，小帐停灯校纠纷。脱稿近知将解局，疏麻拟折遗离群。武陵郡志多奇事，归对诸生诵所闻。
明岩寺
作者：张昱
朝代：明
体裁：七言律诗

叠嶂重岩出半天，芙蓉幽洞下相连。浮云富贵二三子，放浪人天五百年。饭后风松为伴侣，春来花鸟作因缘。村堂野墅俱题遍，句句天机合自然。
明州倪师园观猿
作者：张昱
朝代：明
体裁：七言律诗

捷于风雨过乔枝，乍锁名园亦自疑。几万里来都是恨，第三声后最堪悲。月沉夜涧魂先去，露滴春梢泪对垂。富贵岂能长汝役，绿珠还有堕楼时。
明皇妃子击丸图
作者：张昱
朝代：明
体裁：七言律诗

画柱相当驰道开，黄旗风里试龙媒。天回日驭戎衣起，电绕星枢綵棒催。供奉嫔嫱皆令色，近前便佞是于思。九龄犹是开元日，何事都无谏疏来？
明皇对弈图
作者：张昱
朝代：明
体裁：七言绝句

漏尽宫壶日晷移，君王犹是恋残棋。马嵬一著无人算，只有杨妃自得知。
昔游
作者：张昱
朝代：明
体裁：七言律诗

春到名园总是花，都城无处不繁华。冠翘鹖尾朱袍盛，马顿金羁玉面斜。骑吏去忙官索酒，侯门散晚妓留车。党家贱妾粗豪惯，轻易银瓶雪水茶。
春光
作者：张昱
朝代：明
体裁：七言绝句

湖上偏多杨柳风，桃花吹尽雨前红。等闲却被东君笑，大半春光在醉中。
春怀
作者：张昱
朝代：明
体裁：七言律诗

几涴先生漉酒巾，眼中犹是落花频。春来祗与醉为伴，睡起翻疑梦是真。翠羽栖香秦陇鸟，玉钗坠鬓洛阳人。风光已逐流年去，此事那容更问津？
春日
作者：张昱
朝代：明
体裁：七言绝句

一阵东风一阵寒，芭蕉长过石阑干。只销几个瞢腾醉，看得春光到牡丹。
春日游湖
作者：张昱
朝代：明
体裁：七言绝句

神仙不死今何在，富贵能全古亦难。剩买苏公堤上酒，莫教容易度春寒。
春晖堂，为谢肃题
作者：张昱
朝代：明
体裁：七言律诗

谢傅风流在越乡，至今文采见诸郎。百年乔木慈乌聚，几日东风萱草长？江上鲤鱼朝入馔，枕前纨扇晚生凉。诗成便欲烦青鸟，衔置君家白玉堂。
春梦轩，为江西按察司书吏张永年赠别
作者：张昱
朝代：明
体裁：七言律诗

百年妄引几曾停，看取池塘草又生。蝶戏落花真自适，莺啼深院欲谁惊？卢郎此去应如愿，宋玉从来最有情。一枕好风吹酒觉，不愁春梦不分明。
春草堂，为陈生赋
作者：张昱
朝代：明
体裁：七言律诗

可教游子不关心，白发高堂日已深。忧对宜男虽可忘，情同乌鸟若为禁。诗书养志勤三省，甘旨承颜抵万金。执答春晖怜寸草，孟郊诗句不堪吟。
春闺词
作者：张昱
朝代：明
体裁：七言律诗

白日高堂欲暮难，鸣鸠乳燕静相干。银瓶行酒双鬟绿，玉管调笙十指寒。蝴蝶每因飞处见，牡丹多是折来看。明朝为遣安西使，锦字红灯织夜阑。
晏居，有怀徐一夔教授
作者：张昱
朝代：明
体裁：七言律诗

逝者如斯继者谁，遗经独抱可深悲。心忘爵禄身方逸，道载文章老始知。乳燕试飞华屋静，桐阴初合画帘垂。古音最爱朱弦瑟，弹向高堂念别离。
晓起
作者：张昱
朝代：明
体裁：七言绝句

杏子花开桃萼红，夜来疏雨过帘栊。风光虽是好时节，春在谁家弦管中？
晚归
作者：张昱
朝代：明
体裁：七言律诗

左掖归时日未斜，小园检校旧生涯。染裙萱草才抽叶，破雪樱桃又著花。玉斝试斟官给酒，银煎重瀹贡馀茶。西湖水色春来好，说道风光似谢家。
晚春词
作者：张昱
朝代：明
体裁：古风

暄风日夜起，春到亦已久。清晨捲帘坐，惆怅闺中妇。闻莺暗垂泪，对花懒抬手。昨宵梦夫婿，白马章台走。结成合欢带，自置妾怀袖。觉来风张幔，啼鸟在高柳。空织锦回文，佳期竟何有？
晚望东村
作者：张昱
朝代：明
体裁：五言绝句

开门见东村，晨光尚蒙昧。白云何处来，适与予心会。
晚步西湖畔，会叶舜臣自运司中出
作者：张昱
朝代：明
体裁：七言律诗

武林耆旧似公稀，未觉文章与世违。节序去人惊逝水，柳阴当面转斜晖。群鸥晚戏呈天趣，孤鹤宵鸣自道机。早作馀寒宜晏出，为嫌多露湿荷衣。
暑中招客二首
作者：张昱
朝代：明

长夜不可度，郁陶自难开。衣冠嫌褦襶，楼观想蓬莱。赤日天中过，凉风湖上来。非君一命驾，谁与共传杯？江山犹故国，风月自闲人。老至谋生拙，时更盛化新。花疑春似梦，酒与道为邻。柱史犹龙者，何嫌有此身？
暑中招客二首·其一
作者：张昱
朝代：明
体裁：五言律诗

长夜不可度，郁陶自难开。衣冠嫌褦襶，楼观想蓬莱。赤日天中过，凉风湖上来。非君一命驾，谁与共传杯？
暑中招客二首其二
作者：张昱
朝代：明
体裁：七言律诗

束发从戎十五年，战回平地血成川。英雄生世有如此，忠孝报君当慨然。俶扰弄兵俱赤子，中兴有道自皇天。猖狂暂假姑苏息，系颈终须拜马前。
暑中招客二首其二
作者：张昱
朝代：明
体裁：五言律诗

江山犹故国，风月自闲人。老至谋生拙，时更盛化新。花疑春似梦，酒与道为邻。柱史犹龙者，何嫌有此身？
月桂堂，为集庆讲主
作者：张昱
朝代：明
体裁：七言律诗

佛国山中古道场，月中桂子散天香。一枝得共人如郤，双井能来客姓黄。谁咏碧云题树叶，自收清露染衣裳。南峰不与清光碍，好放馀阴及四方。
月轩，为张令赋
作者：张昱
朝代：明
体裁：七言律诗

思亲对月清宵坐，了却公家事可知。白发已无重见日，清光还有再圆时。叶间零露皆成泪，窗外栖乌总是悲。大孝终身俱有慕，不辞为赋蓼莪诗。
有馀清堂
作者：张昱
朝代：明
体裁：七言律诗

连云骑省与之邻，可是高堂履舄频。湖水过云天似玉，山风吹酒月留人。红绡贴肉扶歌板，翠羽妆头出舞茵。礼法岂为吾辈设，直须乐死百年身。
望云诗，为翼城常盘赋
作者：张昱
朝代：明
体裁：古风

风吹白云天上来，游子望云心眼开。小时见云在亲侧，安得亲同云往回？世家翼城桐叶里，云自往回亲在彼。昔年捧檄为荣亲，得官拜亲云亦喜。所怜得禄远莫分，委质为臣命在君。青袍骏奔各有事，斑衣儿啼更勿云。我知尔家广田宅，小弟朝朝纵围猎。暮归雉兔满马鞍，不使高堂甘旨缺。望中有使频寄书，夫人堂上哭罗襦。愿尔长辞杨震金，愿尔长悬羊续鱼。亲之念子无不至，子思其亲云即是。红颜蚤受县君封，莫计同餐太仓米。桐叶之里非一家，如尔兄弟谁不誇。墙头风吹紫荆树，堂前露浥萱草花。莫言亲远翼城县，万里关河如对面。一官九考今八年，指日云中又相见。
木槿花
作者：张昱
朝代：明
体裁：古风

谁谓木槿花，朝荣夕已萎。容颜逐电光，老大行相随。高堂有歌舞，及取少年时。寿命信可长，仙人竟何之？
朱家园海棠
作者：张昱
朝代：明
体裁：七言律诗

天机人事每相催，谁到花前不举杯？车马园林春半后，丹青楼馆燕双回。锦帏睡足晨妆在，银烛烧残莫两来。昨夜綵云频入梦，朱家今见海棠开。
杂诗二首
作者：张昱
朝代：明

高楼抗浮云，南尽洞庭野。凉风飒然至，槁叶凄以下。登临极四顾，莫我所思者。忧来欲奋飞，羽翼不予假。昭质匪金石，流年剧奔马。日暮湘水阴，幽兰谩盈把。日月交互行，四时亦云易。去时柳未黄，又见枫叶赤。人生范围内，生死难固必。别离将诉谁，诉之又何益？昨宵梦相见，嬿婉如平昔。觉来但虚幔，衾枕有馀忆。
杂诗二首·其一
作者：张昱
朝代：明
体裁：古风

高楼抗浮云，南尽洞庭野。凉风飒然至，槁叶凄以下。登临极四顾，莫我所思者。忧来欲奋飞，羽翼不予假。昭质匪金石，流年剧奔马。日暮湘水阴，幽兰谩盈把。
杂诗二首其七
作者：张昱
朝代：明
体裁：古风

祢衡轻狡人，况以才自负。将赴渔阳挝，侮人还自侮。曹公岂容物，嫁恶与黄祖。值兹劻勷际，焉用鹦鹉赋？所以贤达士，贵在识时务。
杂诗二首其三
作者：张昱
朝代：明
体裁：古风

曹公英雄姿，吐词自天成。横槊鞍马间，慷慨念平生。汝颍诸文学，敛衽奉明廷。对酒惜时迈，载歌伸鹿呜。风云入壮怀，河山助威灵。至今邺下唱，犹擅文章名。铜雀有遗憾，哀哉短歌行。
杂诗二首其九
作者：张昱
朝代：明
体裁：古风

嗣宗绝臧否，善若处时晦。咏怀数十篇，卓尔追汉魏。驾车哭而返，此岂无所谓？啸登广武台，神气偶相会。从来倜傥心，土苴视富贵。惟有步兵厨，可用时一醉。
杂诗二首其二
作者：张昱
朝代：明
体裁：古风

日月交互行，四时亦云易。去时柳未黄，又见枫叶赤。人生范围内，生死难固必。别离将诉谁，诉之又何益？昨宵梦相见，嬿婉如平昔。觉来但虚幔，衾枕有馀忆。
杂诗二首其二
作者：张昱
朝代：明
体裁：古风

汉诗十九首，不复辨名氏。苏李及枚乘，伯仲之间耳。当时尚词赋，六义谁作意？虽非大雅言，颇有风人致。篇章何在多，自足传于世。所嗟黄初后，作者莫与企。
杂诗二首其五
作者：张昱
朝代：明
体裁：古风

魏文在世子，嗣领五官将。国事既有闲，经术尤所尚。宴游集文学，词藻咸宗仰。五星垂光彩，两曜分气象。风流积二世，况复人君量。快乐芙蓉池，乘辇一何壮！宁同汝颍士，戚戚冀所望。
杂诗二首其八
作者：张昱
朝代：明
体裁：古风

三谢国亲臣，世家金闺彦。玄谈虽时尚，好爵尤所羡。出各领名郡，而不拘履践。能忘永嘉乐，山水事游宴。摛章固自美，雅音从此变。馀波及齐梁，纤秾入哀怨。
杂诗二首其六
作者：张昱
朝代：明
体裁：古风

东阿帝室亲，复乃贵介弟。降志词翰间，国事罔所冀。思深而文典，光彩照当世。切切陈自劾，捐躯以明志。淫情洛神赋，所愿以自弃。
杂诗二首其十
作者：张昱
朝代：明
体裁：古风

渊明君子儒，心事甚夷旷。醉来得佳眠，自谓羲皇上。文章固可诵，节概尤所仰。且无州县拘，安得言不放？托志圣贤录，千载成绝响。
杂诗二首其十一
作者：张昱
朝代：明
体裁：古风

高人王右丞，辋川亦有乐。位居尚书省，志不异丘壑。谁言肉食鄙，而不事淡泊。辞擅大雅名，集多应制作。唐音得所宗，夫子实先觉。
杂诗二首其十三
作者：张昱
朝代：明
体裁：古风

襄阳孟浩然，五言擅时誉。迹放羁旅间，气藉江山助。感怀岘山作，托兴洞庭赋。九重获见知，一语乃上忤。敝庐南山归，亦足蔽风雨。篇章如可传，论何遇不遇。
杂诗二首其十二
作者：张昱
朝代：明
体裁：古风

工部行在官，饥寒莫与比。奔走盗贼中，朝夕命如寄。一饭不忘君，危言以鸣世。亲蒙万乘知，不救妻子累。文章天地间，风雅可无愧。赋者谩接迹，此作竟谁继？
杂诗二首其十四
作者：张昱
朝代：明
体裁：古风

苏州韦刺史，早事武皇帝。既蒙南宫录，复膺符竹寄。折节就绳墨，检身勤治理。赋诗长日静，铃閤馀香至。晚逢杨开府，感激道所以。宜尔金玉音，风雅存遗制。
李息斋平章画生色竹
作者：张昱
朝代：明
体裁：五言绝句

一代风流尽，丹青付此君。忍将湘浦泪，更洒九疑云。
李息斋平章画著色竹御屏
作者：张昱
朝代：明
体裁：古风

此君有逸韵，翠佩而长裾。遭彼列仙人，授以鸿爪书。把玩犹未解，倏焉淩空虚。化为九凤雏，其声杂笙竽。煌煌蓟丘公，描写登画图。丹青照屏帷，如对古丈夫。乃知庙堂上，一日不可无。至今伶伦氏，见之为踟蹰。
李白小像
作者：张昱
朝代：明
体裁：七言绝句

承制摛毫玉殿头，清平乐府擅风流。名花倾国能相妒，得宠翻遗失宠忧。
李白应制图
作者：张昱
朝代：明
体裁：七言绝句

明主怜才赦酒狂，不知力士贱文章。当其醉草清平调，肯信长安是夜郎？
李龙眠画饮中八仙歌
作者：张昱
朝代：明
体裁：古风

龙眠白描谁不赏，胸次含空生万象。笔下犹存小篆文，落纸乌丝几千丈？小时读歌心愈奇，此日按图神始壮。浣花草堂老拾遗，咏彼八仙将自放。天宝年来万事非，得醉如逃三面网。凤鸟鸣歧纵德辉，麒麟见鲁辞羁鞅。丈夫肮脏迹每同，孰谓龙眠成技痒？眼中未见独醒人，未免开函为抚掌。
杏轩，为倪伯温赋
作者：张昱
朝代：明
体裁：七言律诗

别屋轩窗绚綵霞，董仙曾以杏为家。邦人为种几多树，春雨每开千万花。门外清阴遗世泽，酒边丹实赏年华。烦君爱惜题诗壁，莫遣轻尘上碧纱。
杜宵画围棋图
作者：张昱
朝代：明
体裁：七言绝句

何事今朝懒画眉，深宫又是日长时。闲愁不用量红线，看取新添几著棋？
杜甫上谒图
作者：张昱
朝代：明
体裁：七言绝句

出当天宝艰难日，归拜拾遗行在时。入蜀还秦底心性，一篇长拜杜鹃诗。
杨忠悯公墓上作
作者：张昱
朝代：明
体裁：七言律诗

梦觉邯郸万有空，邦人犹自说英雄。道家论将忌三世，臣子报君惟一忠。浅土何堪封马鬣，迷魂犹自恨秋风。死绥固是将军事，国史旂常画隽功。
松涛轩
作者：张昱
朝代：明
体裁：古风

松声学海涛，汹汹不可息。如驱万山泉，迸落千丈石。浩然入清听，心与境为一。焉知咸阳道，车马走赤日。大哉利名事，静者梦不及。
松瀑图
作者：张昱
朝代：明
体裁：七言绝句

石间激浪雪无迹，松下瀑流雷有声。百折狂澜非是险，人心方寸最难平。
松筠轩，为湖州沈叔方赋
作者：张昱
朝代：明
体裁：七言律诗

轩居好在松筠里，门外清溪绕屋庐。文物曾陪诸老后，故家似是百年馀。客来与酌茯苓酒，月出共看科斗书。若见渔郎烦借问，桃花清思近何如？
松隐轩
作者：张昱
朝代：明
体裁：七言律诗

谁拜青松作大夫，苍然离立自迂疏。风声白日回幽梦，云气长年到隐居。剪叶浸泉春酿酒，截肪点火夜抄书。岁寒卉木俱零落，一杖人间不愿馀。
枇杷
作者：张昱
朝代：明
体裁：七言绝句

叶底累累黄渐深，煖风四月熟幽林。记曾摘遍西园树，好似文君取酒金。
林子山画，为郑宗表题
作者：张昱
朝代：明
体裁：五言绝句

尊前可忘世，纶竿聊伴身。乐然溪水上，鱼鸟与相亲。
林泉读书图
作者：张昱
朝代：明
体裁：七言律诗

高情自爱乐林泉，华屋藏修度岁年。书简韦编曾几绝，砚盘铁造亦磨穿。牙签插架封芸叶，银烛临窗散蜡烟。黄鹤山樵如得意，丹青为作画图传。
柘轩诗，为教授凌彦翀赋
作者：张昱
朝代：明
体裁：七言律诗

满轩桑柘共生成，坐爱春风向日荣。五亩宅思邹孟子，百年心慕李延平。叶供蚕事诚何损，衣被民生独用情。中有如纶五色线，愿从衮职补升平。
柬示二侄女
作者：张昱
朝代：明
体裁：七言律诗

连宵骨肉梦相牵，二女洪都有信传。闻说长成浑屋喜，寄来针线得人怜。阿婆近日身差健，老婶经年病未痊。尔叔治兵淮水上，使回怀抱觉凄然。
柳庄
作者：张昱
朝代：明
体裁：五言绝句

种柳连庄屋，春来色更娇。不同残腊见，封雪落长条。
柳枝词二首
作者：张昱
朝代：明

尊前不弃小腰身，争欲搀先上舞茵。多谢东风好抬举，尽情分付画眉人。春光领略不胜娇，摇荡东风千万条。悔尽江州白司马，一生空咏小蛮腰。
柳枝词二首·其一
作者：张昱
朝代：明
体裁：词

尊前不弃小腰身，争欲搀先上舞茵。多谢东风好抬举，尽情分付画眉人。
柳枝词二首·其二
作者：张昱
朝代：明
体裁：词

春光领略不胜娇，摇荡东风千万条。悔尽江州白司马，一生空咏小蛮腰。
柳花词五首·其一
作者：张昱
朝代：明

望穷河水是隋家，风落长堤御柳斜。春尽花飞留不住，白头啼遍后栖鸦。栏马墙西欲暮春，花飞不复过中旬。倚天楼阁晴光里，争扑珠帘不避人。章华台下路西东，走马归来满袖风。吹起万条枝上雪，等闲迷却细腰宫。满院长条散绿阴，谁家门户碧沈沈？地衣不许重帘隔，雪白花铺一寸深。扬州寺前杨柳多，柳枝能舞更能歌。夜来吹入维摩室，化作天花可奈何！
柳花词五首·其三
作者：张昱
朝代：明
体裁：七言绝句

章华台下路西东，走马归来满袖风。吹起万条枝上雪，等闲迷却细腰宫。
柳花词五首·其二
作者：张昱
朝代：明
体裁：七言绝句

栏马墙西欲暮春，花飞不复过中旬。倚天楼阁晴光里，争扑珠帘不避人。
柳花词五首·其五
作者：张昱
朝代：明
体裁：七言绝句

扬州寺前杨柳多，柳枝能舞更能歌。夜来吹入维摩室，化作天花可奈何！
柳花词五首其一
作者：张昱
朝代：明
体裁：七言绝句

望穷河水是隋家，风落长堤御柳斜。春尽花飞留不住，白头啼遍后栖鸦。
柳花词五首其四
作者：张昱
朝代：明
体裁：七言绝句

满院长条散绿阴，谁家门户碧沈沈？地衣不许重帘隔，雪白花铺一寸深。
栖霞岭访姚子章
作者：张昱
朝代：明
体裁：七言律诗

买得湖船为访君，望中都是北山云。风前杨柳惊秋晚，波面芰荷愁日曛。青史纵能传后世，白头休更说从军。栖霞有酒能留客，纵饮何妨到夜分？
栖鹤轩
作者：张昱
朝代：明
体裁：古风

鹤驭从天来，雪光照云阙。戛然九皋唳，散落三山侧。乃知羽人师，近作金门客。玉女见投壶，后羿从奔月。令威古仙子，竟使枉其辙。不言三清事，但叙千年别。至今栖鹤处，光怪常不灭。有时玉笙歌，云气犹下接。欲赋游仙词，作者不可得。斗酒谁为呼，吾将招李白。
桂林
作者：张昱
朝代：明
体裁：五言绝句

不用歌丛桂，谁能更出山？若无忘世事，来共此中闲。
桂花仙子图
作者：张昱
朝代：明
体裁：七言绝句

秋云几片剪衣裳，吹尽西风骨更香。明月不应生洛浦，又添情思恼陈王。
桃实
作者：张昱
朝代：明
体裁：七言绝句

汉帝求仙不自知，祗凭青鸟使瑶池。矮人不见东方朔，肯信三偷是此儿？
桃源图
作者：张昱
朝代：明
体裁：七言绝句

几树桃花认未真，又何分晋与分秦？渔郎不悟避秦者，便把兴亡说与人。
桃花园招兀颜廉访使饮
作者：张昱
朝代：明
体裁：七言律诗

桃花好是未全开，人世花开醉几回？一片娇随歌扇去，满园红待使君来。尊罍有兴皆清事，风雨明朝又绿苔。谁见朔儿千岁实，衔巾青鸟莫相猜。
桐柏宫留题
作者：张昱
朝代：明
体裁：七言律诗

甚慕天台马子微，后千年始到幽栖。江湖岁月怜新梦，泉石烟霞感旧题。阿母信传青鸟后，玉笙人远绛河低。当时不尽风流兴，付与山莺尽日啼。
桑梓图，为徐复初参政赋
作者：张昱
朝代：明
体裁：七言律诗

望中烟树是黄州，城绕江波总旧游。桑梓能忘丘垄念，夔龙分属庙堂留。牛山云树依然在，鱼水家声尚可求。他日赐环当有报，题诗却寄凤池头。
梅竹轩
作者：张昱
朝代：明
体裁：七言律诗

古梅修竹两相亲，坐对高堂如大宾。空谷有人怜翠袖，雒阳无梦染缁尘。岁寒清白能同趣，日暮平安是此身。三友若能同此隐，门前杨柳任芳春。
梅花十绝
作者：张昱
朝代：明

种梅如昨日，树已过人长。粉白东邻女，争窥出院墙。小玉探春回，褰帘笑语来。今朝庭树上，忽有数花开。黄钟才应律，英萼已舒芽。不笑黄金柳，先开白玉花。汉主黄金屋，卢家白玉堂。暗香浮动处，愁思月昏黄。一枝怜似玉，日暮正愁新。寂寞珍珠佩，天寒翠袖人。数点飘香雪，非关画角吹。惊心调鼎事，细雨绿阴时。雪落纱窗外，寒梅正著花。不同桃李树，争艳五侯家。新月回宫檐，梅妆艳于雪。谁为五出花，能加天下白。姑射有处子，雪色而内视。肌粟寒不生，香篝熏素被。树老苔衣厚，花稀春事迟。为缘生驿路，都是折残枝。
梅花十绝·其一
作者：张昱
朝代：明
体裁：五言绝句

种梅如昨日，树已过人长。粉白东邻女，争窥出院墙。
梅花十绝其七
作者：张昱
朝代：明
体裁：五言绝句

雪落纱窗外，寒梅正著花。不同桃李树，争艳五侯家。
梅花十绝其三
作者：张昱
朝代：明
体裁：五言绝句

黄钟才应律，英萼已舒芽。不笑黄金柳，先开白玉花。
梅花十绝其九
作者：张昱
朝代：明
体裁：五言绝句

姑射有处子，雪色而内视。肌粟寒不生，香篝熏素被。
梅花十绝其二
作者：张昱
朝代：明
体裁：五言绝句

小玉探春回，褰帘笑语来。今朝庭树上，忽有数花开。
梅花十绝其五
作者：张昱
朝代：明
体裁：五言绝句

一枝怜似玉，日暮正愁新。寂寞珍珠佩，天寒翠袖人。
梅花十绝其八
作者：张昱
朝代：明
体裁：五言绝句

新月回宫檐，梅妆艳于雪。谁为五出花，能加天下白。
梅花十绝其六
作者：张昱
朝代：明
体裁：五言绝句

数点飘香雪，非关画角吹。惊心调鼎事，细雨绿阴时。
梅花十绝其十
作者：张昱
朝代：明
体裁：五言绝句

树老苔衣厚，花稀春事迟。为缘生驿路，都是折残枝。
梅花十绝其四
作者：张昱
朝代：明
体裁：五言绝句

汉主黄金屋，卢家白玉堂。暗香浮动处，愁思月昏黄。
梅花水月仙子画
作者：张昱
朝代：明
体裁：七言绝句

游魂非鬼亦非仙，凭附梅花度岁年。欲向姮娥诉孤另，浪中亦自少团圆。
梅鹤轩
作者：张昱
朝代：明
体裁：七言律诗

梅福高轩得所亲，皎然洁白离风尘。九皋唳彻云间鹤，万玉香先天下春。门外自应回俗驾，尊前犹得伴吟身。绿阴窗户研朱者，莫是青溪点易人。
梓轩，为湖州曹生赋
作者：张昱
朝代：明
体裁：七言律诗

当轩双梓碧沉沉，直干凌空过十寻。客到不妨为少憩，风来或可助长吟。百年大用充梁栋，一日希声中瑟琴。宜子毋忘角弓赋，将期奕世共清阴。
梦云楼，为佑圣道士王景丹赋
作者：张昱
朝代：明
体裁：古风

阿母妊娠曾梦云，道人见云如母存。高天悠悠不可闻，虎豹守关深九门。丹青楼馆云中起，翠幕银屏按云气。缥缈时闻子晋笙，蹉跎日集王乔履。蟠桃千年花又开，云中不见阿母回。丁令白鹤有再至，汉宫青鸟无复来。但愿无风亦无雨，桃花开遍梦云处。花气腾空结紫云，拔宅乘云上升去。
梦梅花处
作者：张昱
朝代：明
体裁：七言律诗

丹青庭院欲黄昏，蝴蝶蘧蘧化梦魂。姑射肌肤如处子，儿家消息在重门。香薰绣被过残腊，影落画阑连大尊。可是玉川无觅处，窗前春色胜张琨。
梦梅花处
作者：张昱
朝代：明
体裁：七言律诗

帐底梅花觉有香，不由铁石作肝肠。宫妆何处红绡女，春色谁家白玉堂？枕上翠禽栖正稳，梦中蝴蝶引初长。城楼画角复吹觉，任有文章恼宋郎。
梦梅花处，为董师程赋
作者：张昱
朝代：明
体裁：七言律诗

江南枕上见梅花，一片寒光接素霞。蝶化梦魂云缥缈，香生肝肺雪槎枒。乃知姑射仙人宅，即是林逋处士家。白玉堂深帘幕静，画成疏影在窗纱。
梨花折枝
作者：张昱
朝代：明
体裁：五言绝句

已过清明节，犹依玉镜台。一枝如折得，几误蝶飞来。
樱桃
作者：张昱
朝代：明
体裁：七言绝句

廊庙尝新出上阑，内厨酪粉赐金盘。白头见画成惆怅，满朵春红不厌看。
樵云诗，为李文彬参政赋
作者：张昱
朝代：明
体裁：七言律诗

赤手樵云直至今，此云已献九重深。万方允副从龙望，五色长怀捧日心。上接炉烟通御气，淡笼宫树合春阴。自调玉烛归玄造，非雾非烟何处寻？
次林叔大都事韵四首·其一
作者：张昱
朝代：明

春来长是误佳期，鸩鸟雄鸠不可私。错认樱桃悬蟢子，悔将衫袖染鹅儿。烧残蜡烛浑成泪，折断莲茎却是丝。辜负绿窗闲岁月，只教杨柳妒腰肢。何处银鞍白鼻騧，忘将锦瑟数年华。渡头水急怜桃叶，陌上春狂信柳花。那得芳心对鹦鹉，泣将残泪付琵琶。一身已自成惆怅，况是平阳十万家！莫谩题情在粉墙，藕丝终日系柔肠。不知汉主黄金屋，何似卢家白玉堂？好梦自抛桃叶后，闲愁似过柳条长。无端收得番罗帕，彻夜蔷薇露水香。陈王当日赋凌波，写得风流也太多。掌上玉鸾看教舞，云中青鸟使传歌。情缄尺素鱼中字，恨织回文锦上梭。休信双星是牛女，年年波浪隔天河。
次林叔大都事韵四首·其三
作者：张昱
朝代：明
体裁：七言律诗

莫谩题情在粉墙，藕丝终日系柔肠。不知汉主黄金屋，何似卢家白玉堂？好梦自抛桃叶后，闲愁似过柳条长。无端收得番罗帕，彻夜蔷薇露水香。
次林叔大都事韵四首·其二
作者：张昱
朝代：明
体裁：七言律诗

何处银鞍白鼻騧，忘将锦瑟数年华。渡头水急怜桃叶，陌上春狂信柳花。那得芳心对鹦鹉，泣将残泪付琵琶。一身已自成惆怅，况是平阳十万家！
次林叔大都事韵四首·其四
作者：张昱
朝代：明
体裁：七言律诗

陈王当日赋凌波，写得风流也太多。掌上玉鸾看教舞，云中青鸟使传歌。情缄尺素鱼中字，恨织回文锦上梭。休信双星是牛女，年年波浪隔天河。
次林叔大都事韵四首其一
作者：张昱
朝代：明
体裁：七言律诗

春来长是误佳期，鸩鸟雄鸠不可私。错认樱桃悬蟢子，悔将衫袖染鹅儿。烧残蜡烛浑成泪，折断莲茎却是丝。辜负绿窗闲岁月，只教杨柳妒腰肢。
次雪鹤生诗韵二首·其一
作者：张昱
朝代：明

北窗昼眠惊叩门，诗筒远寄愿所闻。太学郑虔固三绝，小字李潮仍八分。湖上好怀非往日，枕边残梦是行云。两年屡有清游约，几似空言以属文。雄鸠鸣雁即天涯，未觉蓝桥去路赊。夜枕不迷蝴蝶梦，春衫深染石榴花。千钟纵意伯伦酒，七椀清心谏议茶。错向墙头窥宋玉，风光元在鲁东家。
次雪鹤生诗韵二首·其二
作者：张昱
朝代：明

雄鸠鸣雁即天涯，未觉蓝桥去路赊。夜枕不迷蝴蝶梦，春衫深染石榴花。千钟纵意伯伦酒，七椀清心谏议茶。错向墙头窥宋玉，风光元在鲁东家。
次雪鹤生诗韵二首其一
作者：张昱
朝代：明
体裁：七言律诗

北窗昼眠惊叩门，诗筒远寄愿所闻。太学郑虔固三绝，小字李潮仍八分。湖上好怀非往日，枕边残梦是行云。两年屡有清游约，几似空言以属文。
次韵偶成二首·其一
作者：张昱
朝代：明

杂然异味出宾盘，老觉樽前更有欢。清夜可人歌板倦，小楼细雨烛花寒。狂情肯为诸公吝，酒量方知到处宽。醉后玉山从倒却，试将时果掷潘安。程家兄弟合情亲，霁月光风满座生。乐事笙箫相间发，酒怀江海欲同倾。自怜绿发朱颜改，尚觉千金一笑轻。夜半酒醒孤枕上，不将归思忆江城。
次韵偶成二首·其二
作者：张昱
朝代：明
体裁：七言律诗

程家兄弟合情亲，霁月光风满座生。乐事笙箫相间发，酒怀江海欲同倾。自怜绿发朱颜改，尚觉千金一笑轻。夜半酒醒孤枕上，不将归思忆江城。
次韵偶成二首其一
作者：张昱
朝代：明
体裁：七言律诗

杂然异味出宾盘，老觉樽前更有欢。清夜可人歌板倦，小楼细雨烛花寒。狂情肯为诸公吝，酒量方知到处宽。醉后玉山从倒却，试将时果掷潘安。
次韵吴子立湖州船中诗
作者：张昱
朝代：明
体裁：七言律诗

一种湖州罨画船，碧波倒浸晚霞天。故人总是三生后，风景何如十载前？远树白云横暮岭，淡烟黄菊满秋田。吴郎似为才情恼，费却银钩几幅笺？
次韵周昉
作者：张昱
朝代：明
体裁：七言律诗

大尊堂上几曾空，客有登门道未穷。吟鬓肯因愁里白，舞衫偏爱酒边红。百年喔喔鸡声月，万事悠悠马耳风。及此旧游情分在，尽将春付笑谈中。
次韵处士和埙上人诗
作者：张昱
朝代：明
体裁：七言律诗

每到炉头忆懒残，十年戎马雪窗寒。乱来亦谓功名易，老去才知世路难。醉把茱萸应自感，狂题鹦鹉欲谁看？相逢白发秋风里，何惜银灯照夜阑？
次韵张郎过大明湖诗
作者：张昱
朝代：明
体裁：七言律诗

湖上荷花五月凉，水心亭馆昼收香。狂来借手传鹦鹉，俊发教人唱凤凰。零落翠盘风雨后，凄凉歌扇水云傍。凋残雁下休惆怅，看取咸阳与洛阳。
次韵张都事
作者：张昱
朝代：明
体裁：七言律诗

老却樊川杜牧之，风流谁赋柳丝丝？不关请告来归早，惟恐寻春去较迟。画舫行时长载酒，粉墙到处即题诗。至今留得狂名在，唯有纤腰弟子知。
次韵慈利县王孝廉过洞庭思亲之作
作者：张昱
朝代：明
体裁：七言律诗

洞庭波浪接青天，渺渺帆樯上计船。万里客程何日尽，一宵江月向人圆。桥题驷马名先至，风遇鸿毛势沛然。之子澧兰歌最好，有人云梦泽南边。
次韵鄞孟文经历留别诗二首·其一
作者：张昱
朝代：明

总是邯郸梦里身，区区鞍马九衢尘。贤才俱进惟新命，幕府从交旧日人。天上星辰光觉近，寒岩松柏色还新。从来气候关时事，鸿雁来宾已过春。幕府深居得所亲，好看车马动行尘。身归绛县将遗老，诗忝河梁别故人。行李往来谁不旧，疏林折赠意能新。都城路有襄陵使，欲托微波寄洛神。
次韵鄞孟文经历留别诗二首·其二
作者：张昱
朝代：明
体裁：七言律诗

幕府深居得所亲，好看车马动行尘。身归绛县将遗老，诗忝河梁别故人。行李往来谁不旧，疏林折赠意能新。都城路有襄陵使，欲托微波寄洛神。
次韵鄞孟文经历留别诗二首其一
作者：张昱
朝代：明
体裁：七言律诗

总是邯郸梦里身，区区鞍马九衢尘。贤才俱进惟新命，幕府从交旧日人。天上星辰光觉近，寒岩松柏色还新。从来气候关时事，鸿雁来宾已过春。
次韵雪鹤生惠红米诗
作者：张昱
朝代：明
体裁：七言律诗

相望只在片云中，自昔神交意已通。书枉鲤鱼烹后素，粒分鹦鹉啄残红。回车三径岂无日，放棹五湖须便风。知汝有期林处士，尚留残雪待春丛。
此君轩，为周昉赋
作者：张昱
朝代：明
体裁：古风

种竹不在多，竹多翻自俗。周生达此意，窗户惟数竹。凉飙集雅吹，炎景消烦燠。精神穆如咏，兴寄淇园绿。谁云翡翠枝，不有凤凰宿？苔阶近相对，色净尊中醁。虽非沈湎事，庶以忘宠辱。何可一日无，此君美如玉。
武夷山
作者：张昱
朝代：明
体裁：七言律诗

南郡名山说武夷，幔亭尚想是秦时。空中箫管何曾绝，洞里曾孙自不知。石室尚遗仙蜕骨，棹歌犹唱宋人辞。山前毛竹如龙箨，笑与壶公作杖骑。
武林严子英家
作者：张昱
朝代：明
体裁：七言律诗

严应始以笔治生，至今孙子大其名。用世虽云四宝具，传家贵在一艺精。东郭之兔即毛颖，南山有竹俱管城。器利天下功不有，慎守其业毋自轻。
残牡丹
作者：张昱
朝代：明
体裁：七言律诗

绕阑莫惜酒行频，开到姚黄已暮春。琼树今朝歌正好，彩云昨夜梦非真。园林虽不异前日，车马可怜非旧人。欲倩东风问蝴蝶，花前谁是百年身？
水殿纳凉图
作者：张昱
朝代：明
体裁：五言绝句

别殿红绡女，无风亦自凉。阑边是湖水，夜夜宿鸳鸯。
水竹佳处，为壶金子赋
作者：张昱
朝代：明
体裁：七言律诗

夏盖鱼龙旧两都，风涛千顷与之俱。凤毛终日在池上，云气有时生座隅。茶灶晚烟连翡翠，钓竿春雨拂珊瑚。岂同六逸清狂者，沈湎徂徕作酒徒。
水竹居，为诸葛伯安赋
作者：张昱
朝代：明
体裁：七言律诗

诸葛南阳有草庐，何如于越此幽居？门前修竹画不就，湖上好山清有馀。日暮碧云生怅望，天寒翠袖若愁予。鲤鱼遗我平安信，尽向琅玕节下书。
求仙辞二首
作者：张昱
朝代：明

汉皇承露铸金茎，别道云间有玉京。万乘旌旗不随去，此身何用独长生？不见王乔驭鹤还，祇应憔悴老空山。何如修取金仙法，灭尽空花出世间。
求仙辞二首·其一
作者：张昱
朝代：明
体裁：七言绝句

汉皇承露铸金茎，别道云间有玉京。万乘旌旗不随去，此身何用独长生？
求仙辞二首其二
作者：张昱
朝代：明
体裁：七言绝句

不见王乔驭鹤还，祇应憔悴老空山。何如修取金仙法，灭尽空花出世间。
汉未央宫榱题砚
作者：张昱
朝代：明
体裁：七言律诗

雕墙峻宇几浮云，金石虽坚亦鲜存。秦宫三月已灰烬，汉瓦千年犹隶文。改用尚能为砚器，得名何异在君门？咸阳土尽英雄骨，谁是榱题记主恩？
江南曲二首
作者：张昱
朝代：明

阿姊却从何处来，芙蓉有露湿香腮。相呼相应棹船去，知是邻家斗鸭回。一束莲茎学细腰，涂金艇子木兰桡。东家姊妹西家去，更约明朝去看潮。
江南曲二首·其一
作者：张昱
朝代：明
体裁：乐府曲辞

阿姊却从何处来，芙蓉有露湿香腮。相呼相应棹船去，知是邻家斗鸭回。
江南曲二首其二
作者：张昱
朝代：明
体裁：乐府曲辞

一束莲茎学细腰，涂金艇子木兰桡。东家姊妹西家去，更约明朝去看潮。
江浙省理问朱文选为冀院君求挽诗
作者：张昱
朝代：明
体裁：七言律诗

镜鸾莫更惜孤鶱，白玉台前已抱孙。冀院君今题凤诰，妇人贵已载鱼轩。何须出涕悲同穴，政可长歌为鼓盆。夫婿白头无所憾，只求文采赋招魂。
汴河怀古
作者：张昱
朝代：明
体裁：七言律诗

家国承平厌万机，轻乘黄屋出京畿。三年巡狩前王有，千里看花亘古稀。河畔柳条春自长，苑中萤火夜还飞。当时九庙躬辞日，肯信龙舟更不归？
河汉篇
作者：张昱
朝代：明
体裁：古风

河汉亘天几万里，鹑火西行入箕尾。金气浮空漾白波，任是雄风吹不起。一河之水皆空青，往还惟此乌鹊翎。太史不识汉使者，却奏张骞为客星。载回织女支机石，牵牛隔河来不及。二十八宿有常经，七夕胡能会灵匹？西牛东女长相望，女则织纴牛服箱。人间儿女谩愁思，河影不灭秋夜长。
泉月轩，为开元宫张道士赋
作者：张昱
朝代：明
体裁：五言绝句

为贪真境好，每到即忘归。叩齿漱明月，清光生羽衣。
济川图
作者：张昱
朝代：明
体裁：五言绝句

平地有摧辀，慎者或不免。奈何千金躯，涉此风涛险。
浙省感恩荣，言怀述事
作者：张昱
朝代：明
体裁：七言律诗

仰拜宣黄萃一门，更烦使者枉南辕。宠荣已过愚民分，存殁俱蒙圣主恩。列爵称男分五等，封君有县亦通尊。区区戎马驱驰后，日月馀光照覆盆。
浮云，别高士敏
作者：张昱
朝代：明
体裁：古风

人生如浮云，聚散何可必！倏忽万里馀，求之渺无迹。有时天上见，若我旧相识。飘摇玉雪姿，可望不可即。羡此淩风翰，与彼得共适。
海昌双庙，同张太守次壁上题韵
作者：张昱
朝代：明
体裁：七言律诗

孤城请援待王师，保障真成累卵危。作厉誓将擒贼去，分羹何惜爱姬为？忠臣尽命以报主，信史大书无异辞。三十六人同日死，独呼南八作男儿。
海盐陈母节义词
作者：张昱
朝代：明
体裁：古风

陈母节义谁可及，二十守志今六十。家本泉州身姓庄，户版抄入商人籍。夫陈亦是海盐商，远来婿庄图久长。庄时年当二十四，于飞和鸣双凤凰。岂期得子才四月，幡然去作诸番客。海中使船惟信风，倏忽千波万波隔。五稔弗归邻媪疑，情以讽庄欲嫁之。正词厉色却邻媪，将焉置此呱呱儿。久乃陈从海外至，子生五年能捧雉。银灯坐照夜堂深，劝谏夫陈词不已。海中日日生风涛，千金之躯同一毫。人非金石当自保，北斗那共黄金高。夫陈耳听心不悟，趣装出门衣楚楚。庄忧水底有蛟龙，陈恃蛟龙莫予侮。信回乃在九重渊，庄走入房羞见天。引刀自刺刀堕地，哭抱孤儿仍自怜。指有此儿堪嗣续，不尔从陈葬鱼腹。良人虽没天可移，绩纺教儿买书读。儿名宝生既长年，知父之死常泫然。母告汝父之海盐，有子尽典祭祀田。汝往赎田还祭祀，妾身无愧归黄泉。宝听母言即长往，未知海盐先采访。果得前兄名宝一，泣诉二天成俯仰。归复母命母大喜，恨不相与携手至。转头沧海作桑田，奉母还乡谈笑耳。儿亦一来拜母庄，母子三人涕泪霶。浮云行天失变化，鸣鸟集树休翱翔。宝也奉母孝益谨，母子更相为性命。母呼宝也语近床，贷汝父钱名石章。章负舶钱今系狱，汝父虽没钱须偿。唤婢卖珠遣宝送，泉人义庄作歌颂。十子不如一女英，男儿负义真何用。天朝史臣高与王，大书特书相发扬。传闻满纸作龟鉴，无不读之眉目张。诵庄之贤无远近，夫妇纲常自庄定。关雎之诗今复作，还有删诗如孔圣。三光不灭天地存，教子锡类皆弟昆。陈母节义天所报，驷马何独于公门。
海盐陈母节义词，并序
作者：张昱
朝代：明

陈母节义谁可及？二十守志今六十。家本泉州身姓庄，户版抄入商人籍。夫陈亦是海盐商，远来婿庄图久长。庄时年当二十四，于飞和鸣双凤凰。岂期得子才四月，幡然去作诸番客？海中使船惟信风，倏忽千波万波隔。五稔弗归邻媪疑，情以讽庄欲嫁之。正词厉色却邻媪，将焉置此呱呱儿。久乃陈从海外至，子生五年能捧雉。银灯坐照夜堂深，劝谏夫陈词不已。海中日日生风涛，千金之躯同一毫。人非金石当自保，北斗那共黄金高？夫陈耳听心不悟，趣装出门衣楚楚。庄忧水底有蛟龙，陈恃蛟龙莫予侮。信回乃在九重渊，庄走入房羞见天。引刀自刺刀堕地，哭抱孤儿仍自怜。指有此儿堪嗣续，不尔从陈葬鱼腹。良人虽没天可移，绩纺教儿买书读。儿名宝生既长年，知父之死常泫然。母告汝父之海盐，有子尽典祭祀田。汝往赎田还祭祀，妾身无愧归黄泉。宝听母言即长往，未知海盐先采访。果得前兄名宝一，泣诉二天成俯仰。归复母命母大喜，恨不相与携手至。转头沧海作桑田，奉母还乡谈笑耳。儿亦一来拜母庄，母子三人涕泪霶。浮云行天失变化，鸣鸟集树休翱翔。宝也奉母孝益谨，母子更相为性命。母呼宝也语近床，贷汝父钱名石章。章负舶钱今系狱，汝父虽没钱须偿。唤婢卖珠遣宝送，泉人义庄作歌颂。十子不如一女英，男儿负义真何用？天朝史臣高与王，大书特书相发扬。传闻满纸作龟鉴，无不读之眉目张。诵庄之贤无远近，夫妇纲常自庄定。关雎之诗今复作，还有删诗如孔圣。三光不灭天地存，教子锡类皆弟昆。陈母节义天所报，驷马何独于公门。
涧阿碑
作者：张昱
朝代：明
体裁：七言绝句

邵庵文字在坚珉，摹刻中郎笔画真。在日得钱除买酒，馀资都付打碑人。
涵虚阁
作者：张昱
朝代：明
体裁：七言律诗

灵岩寺是馆娃宫，霸国风流梦已空。楚客智穷三谏后，越师戍合五湖中。佳人已化朝云白，高阁犹涵夕照红。谁料后千年过此，却凭阑槛数飞鸿。
淩霄花
作者：张昱
朝代：明
体裁：七言绝句

天女天花一样娇，淩霄挽下最长条。生愁化作空山雨，满脸春红恨未销。
深雪斋，为金西白长老赋
作者：张昱
朝代：明
体裁：七言律诗

道人宴坐维摩室，积得天花似雪深。明月有辉同大地，白莲无影到东林。抽毫司马应难赋，断臂神光或可寻。落絮游丝纷满眼，从教门外作春阴。
清槩隐居
作者：张昱
朝代：明
体裁：七言律诗

门向东吴好处开，柳花风里白鸥来。青山对榻容欹枕，黄鸟啼春索举杯。宾客偶携红袖至，庖厨新得素鳞回。满前清槩谁能领，消得曹公八斗才。
游云门寺，同宝林别峰尊师赋
作者：张昱
朝代：明
体裁：七言律诗

东游好是云门寺，况在若耶溪水边！茶会诗传唐旧刻，松坛名重晋诸贤。行云欲傍支郎马，垂柳能维贺老船。也当一场风月梦，为题名姓法堂前。
游天台山回，别省院诸公
作者：张昱
朝代：明
体裁：七言律诗

明时无日不从容，三月清游在醉中。晚岫远当云际碧，野花争近马前红。虽非奉使河源上，犹及题诗浙水东。甚觉淹留烦从者，腼颜何以答诸公？
湖上漫兴四首·其一
作者：张昱
朝代：明

百镒黄金一笑轻，少年买得是狂名。樽中酒酿湖波绿，席上人歌凤语清。蛱蝶画罗宫样扇，珊瑚小柱教坊筝。南朝旧俗怜轻薄，每到花时别有情。烂漫风光在酒家，狂蜂冶蝶趁繁华。人来人往如趋市，楼上楼前尽属花。波面画船双荡桨，堤边黄犊小游车。目成眉语知何限，消尽柔魂在狭斜。湖上新泥雪渐融，门前沟水暗相通。裙欺萱草轻盈绿，粉学樱桃浅淡红。暮雨欲来银烛上，春寒犹在酒樽空。青绫被薄不成梦，又是一番花信风。乐事杭州奈尔何，人间富贵易消磨。画船湖水年年在，红粉娼楼处处多。歌引行云来绮席，舞翻回雪下春波。东坡往日留诗后，更有何人载酒过？
湖上漫兴四首·其三
作者：张昱
朝代：明
体裁：七言律诗

湖上新泥雪渐融，门前沟水暗相通。裙欺萱草轻盈绿，粉学樱桃浅淡红。暮雨欲来银烛上，春寒犹在酒樽空。青绫被薄不成梦，又是一番花信风。
湖上漫兴四首·其二
作者：张昱
朝代：明
体裁：七言律诗

烂漫风光在酒家，狂蜂冶蝶趁繁华。人来人往如趋市，楼上楼前尽属花。波面画船双荡桨，堤边黄犊小游车。目成眉语知何限，消尽柔魂在狭斜。
湖上漫兴四首·其四
作者：张昱
朝代：明
体裁：七言律诗

乐事杭州奈尔何，人间富贵易消磨。画船湖水年年在，红粉娼楼处处多。歌引行云来绮席，舞翻回雪下春波。东坡往日留诗后，更有何人载酒过？
湖上漫兴四首其一
作者：张昱
朝代：明
体裁：七言律诗

百镒黄金一笑轻，少年买得是狂名。樽中酒酿湖波绿，席上人歌凤语清。蛱蝶画罗宫样扇，珊瑚小柱教坊筝。南朝旧俗怜轻薄，每到花时别有情。
湖中即事
作者：张昱
朝代：明
体裁：七言绝句

湖柳湖波尽可怜，不知春在阿谁边？满头翡翠双鬟女，细雨吴歌湿画船。
湖亭纳凉
作者：张昱
朝代：明
体裁：七言律诗

奈尔湖光月色何，不知此境为谁多？忽惊坠露翻荷叶，想见微风生水波。炎景只消清夜饮，老怀都付小鬟歌。家中未必凉如此，且待楼西转绛河。
湖山堂宴赠天使还京
作者：张昱
朝代：明
体裁：七言律诗

画旗风里绣筵开，竟日歌钟乐未回。柳拂玉鞍秋系马，酒淹罗袖醉传杯。杭城近自月前复，使者适从天上来。归对大廷真得实，眼中诸将尽奇才。
湖山堂观牡丹
作者：张昱
朝代：明
体裁：七言律诗

秾香偏惹宦游人，银瓮连车载酒频。乍雨乍晴三月节，倾城倾国一年春。却胜飞燕为皇后，谩把惊鸿比洛神。若问风流谁可赋，只应宋玉是东邻。
湖楼
作者：张昱
朝代：明
体裁：七言律诗

楼前芳树碧盈盈，付与幽禽自在鸣。堤上马驮红粉过，湖中人载画船行。日长燕子语偏好，风暖杨花体更轻。何限才情被花恼，独教书记得狂名。
湖舫劝曹德昭佥院酒
作者：张昱
朝代：明
体裁：七言律诗

倩得名姬唱慢歌，梁尘直欲下轻波。西风八月芰荷老，落日满湖凫雁多。到手莫辞双盏饮，转头又是一年过。光阴只在槐柯上，奈此浮生乐事何！
演法师惠纸帐
作者：张昱
朝代：明
体裁：七言律诗

银灯夜照白纷纷，四面光摇白縠文。隔枕不闻巫峡雨，绕床惟走剡溪云。风和柳絮何因到，月与梅花竟不分。塞北江南风景别，却思毡帐旧从军。
瀼东耕者，为社友黄成章赋
作者：张昱
朝代：明
体裁：七言律诗

鹿门不道似乌溪，榆柳连阴覆大堤。常日墟船潮上下，每年春事瀼东西。劝农随例拜车马，观稼依稀从杖藜。牛角挂书吾道在，古来力食尽男儿。
灌园生，为潘时雍赋
作者：张昱
朝代：明
体裁：七言律诗

却恶喧嚣远市廛，自耕荒僻浙河边。时非苏子投书日，鬓是潘郎作赋年。饭客夜舂鹦鹉粒，灌园春引桔槔泉。塌然鼾睡茅茨下，荣辱何因到尔前？
灯前有赋
作者：张昱
朝代：明
体裁：七言律诗

雨夜湖楼锦帐垂，有人为尔故眠迟。春衫照影看歌舞，宝合薰烟学画眉。何处绝缨怜楚客，为谁掩袂泣樊姬？思量暗室无穷事，留到天明不忍欺。
烟梅
作者：张昱
朝代：明
体裁：七言绝句

高坐天人白玉床，袈裟都是素毫光。东风也自知消息，故故吹香入道场。
热
作者：张昱
朝代：明
体裁：七言绝句

南州大暑何可当，雪冰不解三伏凉。夜深明月在天上，白露满湖荷叶香。
献岁旦日，同芳溪吴理问访许处士
作者：张昱
朝代：明
体裁：七言律诗

月旦泛舟从许劭，莲湖溪水白生烟。到门好雨过云去，说剑雄风生酒边。闲话紫衣成昨梦，醉看乌帽惜馀年。懵腾不省临流别，想是行云扶上船。
玉局生引
作者：张昱
朝代：明
体裁：古风

龙翔住持毛起宗，参随鹤驾谒九重。冲虚教主许器之，名以玉局高其风。赠言五十有六字，尽说大罗天上事。老君出现成都时，地神涌局亦如此。空歌黎罗还上清，再三祝付玉局生。吾徒被服老君教，毋忝玉局之所名。名非可名局非局，心田种熟蓝田玉。入水不濡火不焚，一气孔神无断续。况闻古有毛仙翁，是身虽异性则同。华表白鹤犹未归，函关青牛今则逢。道家宫阙连云起，日食仙曹千万指。谁其主者玉局生，宴坐无为观太始。
玉岑旧隐，为林叔平赋
作者：张昱
朝代：明
体裁：七言律诗

斋馆枵然题玉岑，老生时作越人吟。曰妻曰子留他土，维梓维桑念故林。岂谓青云天上远，漫怜白发镜中深。古来儒士多遗憾，为此文章竟陆沉。
玉箫引，为沈仲德赋
作者：张昱
朝代：明
体裁：古风

洞箫宫前有狂客，双眼直嫌天地窄。瓮中酿熟葡萄浆，养得身轻好颜色。兴来为我吹玉箫，缥缈一声生泬寥。惊鸾跱鹄不自定，游丝落絮随风飘。高情远思游碧海，此岂肯受王门招？笑言学箫二十载，家业凋零心不悔。要须吹上凤凰台，白日羽仪生五彩。
王敬仲知府自临江回
作者：张昱
朝代：明
体裁：七言律诗

九鼎勋劳一羽轻，几何岁月俟河清？卢生觉后惟空枕，丁令归来祇故城。宛马老怀沙苑阔，宾鸿春忆塞云平。天恩既许投闲后，莫向除书问姓名。
王无伪仙翁见访，为赋此诗
作者：张昱
朝代：明
体裁：古风

神仙之术本无作，当面无缘寻不著。但能寡欲自长年，愚者昧之求海岳。此术不许凡俗知，道成由来非大药。仙翁高风何所喻，天垣月映王乔鹤。等闲瓦砾变黄金，候尔相从步寥廓。
王昭君二首·其一
作者：张昱
朝代：明

汉地非无雪，边城不见花。琵琶一万里，马上尽风沙。巾帼犹知辱，裙钗可即戎。单于如有问，教妾若为容？
王昭君二首其一
作者：张昱
朝代：明
体裁：五言绝句

汉地非无雪，边城不见花。琵琶一万里，马上尽风沙。
王自牧、冷起敬诸文士游西湖、南山，记题其后
作者：张昱
朝代：明
体裁：七言律诗

近闻甚得湖山乐，惜不与之同一游。莫问石城来艇子，却思箫管在扬州。枕边蝴蝶高楼梦，扇底芙蓉小院秋。今觉司勋非往日，酒间无复旧风流。
玩月图
作者：张昱
朝代：明
体裁：七言绝句

天地有情俱是感，兔蟾应自念婵娟。分明照见山河影，一岁无如此月圆。
环隐，有序
作者：张昱
朝代：明
体裁：七言律诗

大化循环不可穷，至哉枢始得环中。漆园化蝶有今日，柱史犹龙非此翁。斋馆前朝存旧制，丹青遗像仰高风。百年文献凋零尽，川上空嗟逝水东。
班婕妤
作者：张昱
朝代：明
体裁：古风

婕妤辞辇时，风谊动宫阙。后来纨扇咏，词气何凄屑！妇人何所恃，所恃惟姿色。过时而色衰，枕席成弃物。不见长信宫，苔生玉阶侧。
琴鹤幽居图
作者：张昱
朝代：明
体裁：七言律诗

幽居琴鹤以怡情，童子何知预我清？羽翼如传两阶舞，徽弦为和九皋鸣。山林在昔多迂士，画史何人有重名？好托丹青留后日，莫忘清献旧家声。
琼花
作者：张昱
朝代：明
体裁：七言律诗

几枝雪艳向风斜，未许吹香上鬓鸦。谁取根来广陵郡，却留春在后皇家。懿公灭卫虽云鹤，炀帝亡隋岂独花？自是锦帆迷故国，恨连芳草满天涯。
瓜田
作者：张昱
朝代：明
体裁：五言绝句

仲夏生意繁，延蔓若野葛。结实田亩中，庶慰行者渴。
田园居
作者：张昱
朝代：明
体裁：七言律诗

早岁归田古所稀，岂同蘧瑗晚知非？腊醅尽醉鸬鹚杓，春服仍如薜荔衣。一亩园居皆乐土，百年富贵尽危机。沙头几动鲈鱼兴，每到花时与愿违。
田家
作者：张昱
朝代：明
体裁：古风

田家无所具，客至惟鸡黍。厨下作新炊，门前备清醑。凉风吹户牖，高柳荫涂路。还家既不远，送上采菱渡。
田家词
作者：张昱
朝代：明
体裁：古风

为农谨天时，四体务勤力。日夕耘耔罢，植杖聊假息。儿童原上牧，妇女机中织。田家无别事，俯仰惟衣食。黾勉共百年，辛苦何所惜？世有五侯贵，农人梦不及。但愿风雨好，一穗千万粒。卒岁无徵科，庶免忧儋石。
留别姻家吴子道理问
作者：张昱
朝代：明
体裁：七言律诗

记得湖船醉夜深，交情何啻断黄金？通家叙旧犹前日，把臂迎欢共此心。秦女凤箫移别调，楚人芳草动微吟。明年不待梧桐雨，来听高堂鼓瑟琴。
留别宝林同别峰讲主
作者：张昱
朝代：明
体裁：七言律诗

酒船漫尔到山阴，赖有高僧在宝林。不信孤鸾临宝镜，更无流水入瑶琴。闲吟蝴蝶过邻近，醉击珊瑚坐竹深。此去浙江才百里，兴来命驾即相寻。
留峡石朱山人家
作者：张昱
朝代：明
体裁：七言律诗

桃熟许同朱老吃，却先桃熟为开樽。白鱼入馔溪鳞足，紫茁堆盘野味存。诗和渊明为我诵，酒沽若下劝人温。迂疏且作须臾乐，从者何嫌久候门？
留题天台香积寺，为乡僧印秋海赋
作者：张昱
朝代：明
体裁：七言律诗

花界追寻一榻凉，破除烦恼是禅房。慢挥大扇消长日，共倒深杯说故乡。万事到头成画虎，百年束手共亡羊。明朝马首劳瞻望，此别人间更渺茫。
留题天目尊师，并题苍古诗卷
作者：张昱
朝代：明
体裁：七言律诗

苍古仰闻君一语，当时岩壑顿生春。承恩屡入九重殿，出对尝先十七人。中使饭传诸宝器，内庭坐赐杂花茵。自天沛泽诚稀遇，拜舞还山洗幻尘。
留题徐子方客楼
作者：张昱
朝代：明
体裁：七言律诗

倦游到处即淹留，虽是孤村境却幽。松下野云闲似鹤，门前溪水浅于舟。琅玕夏簟儿能设，琥珀春醅妇可谋。连日小楼忘客况，放翁凡事颇清修。
留题滴翠轩
作者：张昱
朝代：明
体裁：古风

城中买地论黄金，种得琅玕欲千尺。月临闲砌白烟生，雾入空林翠光滴。长房骑杖龙一枝，子晋吹笙凤双翼。曾过门外回酒船，洞庭水深楚山碧。
留题费山人旧馆
作者：张昱
朝代：明
体裁：七言律诗

旧馆经过不用期，扫门常恐鹤来迟。但知重客唯司马，不顾狂言有牧之。秋雨石枰看对弈，夜堂银烛照题诗。佳人底用千金产，只此高闲可不知。
病起
作者：张昱
朝代：明
体裁：七言律诗

花事能消几夜风，樱桃叶底又深红。岂无金缕湖波上，闲却玉杯春雨中。枕上楚云元是梦，镜中潘鬓惜成翁。莫言轻薄扬州事，著意题诗也未工。
瘦马
作者：张昱
朝代：明
体裁：七言绝句

少尽其力老弃之，此岂有意埋敝帷？不如汗血阵前死，以革就裹将军尸。
癸亥立春，在壬戌十二月二十五日
作者：张昱
朝代：明
体裁：七言律诗

一岁两春应是闰，自题春帖自相怜。苟全性命君之赐，痛念文章儿不传。随俗辛盘惟赤手，省思旧物只青毡。土牛虽送馀寒在，未可重裘换薄绵。
白头翁
作者：张昱
朝代：明
体裁：五言绝句

疏蔓短于蓬，卑栖怯晚风。祇缘头白早，无处入芳丛。
白描杏花
作者：张昱
朝代：明
体裁：七言绝句

小楼春雨卖花时，尽说京城好女儿。有笔何应描不就，况兼红粉不曾施。
白描水仙花
作者：张昱
朝代：明
体裁：七言绝句

月下归来看未真，乌丝几缕欲生春？莫教缟带随风远，留绾明珠赠洛神。
白练带禽
作者：张昱
朝代：明
体裁：五言绝句

一双白练带，绕树效于飞。宜尔闺房喜，图形上绣衣。
白翎雀歌
作者：张昱
朝代：明
体裁：古风

乌桓城下白翎雀，雄鸣雌随求饮啄。有时决起天上飞，告诉生来羽毛弱。西河伶人火倪赤，能以丝声代禽臆。象牙指拨十三弦，宛转繁音哀且急。女真处子舞进觞，团衫鞶带分两傍。玉纤罗袖柘枝体，要与雀声相颉颃。朝弹暮弹白翎雀，贵人听之以为乐。变化春光指顾间，万蕊千花动弦索。只今萧条河水边，宫庭毁尽沙依然。伤哉不闻白翎雀，但见落日生寒烟。
白菊
作者：张昱
朝代：明
体裁：七言律诗

雪羽毵然欲满丛，秋香吹遍画阑东。今宵白露今宵月，昨夜清霜昨夜风。朝灌尚于青蕊见，夕餐将与素霞同。数茎白发闲相对，谁识柴桑畤苧翁？
百丈泉，为及以中长老赋
作者：张昱
朝代：明
体裁：七言律诗

道人手挽银河水，泻作空山百丈馀。当画大声喧醉枕，长年倒影浸禅居。玉虹挂石看不灭，红叶乘流画却如。陆羽茶经知此味，可能日给到吾庐？
百马图
作者：张昱
朝代：明
体裁：古风

画师画马时，心与马为一。精神各自分，萃此马百匹。起卧适马性，踶齧通马力。逸如龙在水，驰若虎而翼。游牝得群聚，风腾各相及。或滚尘沙黄，或嘶草芽碧。岂无骐驎骨，松下盐车泣。谁将朔漠大，图画归咫尺。曹韩不并世，按图为尔惜。
相逢行
作者：张昱
朝代：明
体裁：古风

京师众大区，鞍马俱俊游。相逢念轻薄，解赠双吴钩。性命付然诺，妻子托绸缪。朝过狭斜道，暮宿娼家楼。五侯与之谈，七贵为之谋。心膂誓百年，羽翼期九州。当其势合时，喝倒黄河流。一朝资用尽，门户无鸣驺。乡关耻独归，京邑难久留。慨念平生怀，徘徊顾河丘。浮云讵终朝，失意将焉尤。
省垣梅花
作者：张昱
朝代：明
体裁：七言律诗

官梅过腊花开遍，何逊扬州兴未阑。疏映粉闱疑是画，香飘罗袖欲生寒。公馀不厌巡檐笑，夜后还思把酒看。只恐明朝零落尽，枉教人恨角声残。
看剑亭，为曹将军赋
作者：张昱
朝代：明
体裁：七言律诗

此剑名家已数传，为曾与国净风烟。闻鸡起舞非今日，对酒闲看忆往年。三尺神光遗电影，一函宝气閟星躔。章江曰夜东流去，亭下题诗重惘然。
睡觉
作者：张昱
朝代：明
体裁：七言律诗

满院杨花风力轻，牡丹时节好晴明。帘垂不知白日晚，睡觉忽闻黄鸟鸣。万斛春光金盏酒，百年心事玉人筝。刘伶未到忘形处，枉自闲将畚锸行。
石友
作者：张昱
朝代：明
体裁：五言绝句

苍然柱石姿，风雨莓苔久。幸同贞固心，相看即吾友。
碧梧轩，为贾彦仁、彦德二贡士赋
作者：张昱
朝代：明
体裁：七言律诗

贾家种玉能成树，上有结巢双凤凰。阴连深井暮云碧，花落大樽春酒香。孔雀羽毛歌扇小，石榴颜色舞裙长。莫教击坠轩前绿，留与吹笙共晚凉。
碧筒饮，次胡丞韵二首·其一
作者：张昱
朝代：明

小刺攒攒绿满茎，看揎罗袖护轻盈。分司御史心先醉，多病相如渴又生。银浦流云虽有态，铜盘清露寂无声。当年欲博千金笑，故作风荷带雨倾。花外风来香满湖，折荷举酒笑相呼。自来四明有狂客，除却高阳非酒徒。饮处有情丝不断，折时多刺手难扶。豪家玉斗虽云贵，有此尊前风致无？
碧筒饮，次胡丞韵二首·其二
作者：张昱
朝代：明
体裁：七言律诗

花外风来香满湖，折荷举酒笑相呼。自来四明有狂客，除却高阳非酒徒。饮处有情丝不断，折时多刺手难扶。豪家玉斗虽云贵，有此尊前风致无？
碧筒饮，次胡丞韵二首其一
作者：张昱
朝代：明
体裁：七言律诗

小刺攒攒绿满茎，看揎罗袖护轻盈。分司御史心先醉，多病相如渴又生。银浦流云虽有态，铜盘清露寂无声。当年欲博千金笑，故作风荷带雨倾。
磐石吹箫图
作者：张昱
朝代：明
体裁：五言绝句

宰相五更朝，金鞍拂柳条。何如磐石上，散发坐吹箫。
示山中白雪牛
作者：张昱
朝代：明
体裁：七言律诗

耕田世界绝纤尘，白玉毫光照烂银。芦叶膝边穿得过，天花背上落来匀。狂踪未定难明性，妄想俱空始见身。蓦直络头如不错，也须惭愧执鞭人。
秋兴
作者：张昱
朝代：明
体裁：七言律诗

一夜凉风便觉秋，楚人多感易生愁。金盘露水何曾见，纨扇恩情未肯休。零落梧桐金井上，稀疏杨柳御街头。近来收得麻姑信，说道蓬莱更可忧。
秋声
作者：张昱
朝代：明
体裁：七言律诗

自从大火西流后，渐觉凉风到竹林。李白已无当世志，宋郎又动少年心。群阴得势夜声合，万物将穷杀气沉。谩索雅琴弹一曲，徽弦绕指是商音。
秋夕
作者：张昱
朝代：明
体裁：七言绝句

紫藤满架月华明，一片凉风络纬声。犹有西江未归客，倚船因尔动离情。
秋棠晚思图
作者：张昱
朝代：明
体裁：五言绝句

两雀晚相依，棠梨叶渐稀。连枝有深思，未可便辞飞。
秋水轩
作者：张昱
朝代：明
体裁：七言律诗

镜水当轩景最新，翔鸥栖鹭总比邻。风惊帏箔萤流扇，露湿阑干月近人。深院暑收闻捣练，前溪波小见垂纶。莫言萧瑟秋光里，还见文章赋楚臣。
秋水轩，为陈惟真赋
作者：张昱
朝代：明
体裁：七言律诗

镜湖一曲越城边，溢岸秋波若可怜。雪点荷塘看鹭下，烟销沙渚见鸥眠。赋成骑省从斑鬓，酒在稽山信画船。何在望洋奔海若，轩中自足管流年。
秋闺词
作者：张昱
朝代：明
体裁：七言律诗

一曲哀筝感素秋，梧桐落尽碧溪头。御沟叶上谁题怨，锦字机中自织愁。纨扇恩情空望望，鲤鱼书信更悠悠。双星不到银河近，风浪遥于隔十洲。
种德堂，为岳医士题
作者：张昱
朝代：明
体裁：古风

种德不在浅，种药不在深。虽有千亩地，不如方寸心。种之百年后，所得非尺寻。忠信乃佳实，慈爱为繁阴。如有仙人杏，一核延千林。以此惠后嗣，安用多黄金？
移居寿安里二仙巷
作者：张昱
朝代：明
体裁：七言律诗

移居所籍应官期，奈此黄梅五月时。墙竹翻风摇凤翥，堂萱卧雨带罗披。夏阴正盛衣还湿，日晷无移事可知。此景自怜张仲蔚，蓬蒿三径共栖迟。
竹坡
作者：张昱
朝代：明
体裁：五言绝句

城中寸金地，种竹不可多。风前值杖看，奈此绿阴何！
竹居
作者：张昱
朝代：明
体裁：五言绝句

百年驹过隙，万事成鞅掌。自顾非此君，谁与共清赏？
竹居，为张行中题
作者：张昱
朝代：明
体裁：七言律诗

南渡循王之子孙，文采风流今独存。既有绿筠为别业，何须画戟在高门？小堂翡翠横钗影，曲径莓苔散屐痕。侍婢牵萝相补葺，几回风雨送黄昏？
笼鹤
作者：张昱
朝代：明
体裁：七言律诗

轩然羽翼更何之，每见云霄忆旧时。鸣候露华生玉树，舞怜雪影散瑶池。垂头就食诚何报，侧目随人祗自悲。恩重主家看养别，不教鹅鸭混阶墀。
答仁一初禅师次韵
作者：张昱
朝代：明
体裁：七言律诗

富春江头风浪稀，富春山里薜萝垂。满前明月为谁好，中有高僧劳我思。意适定同鱼跃处，神清都在鹤鸣时。仰承山偈难酬答，不是张衡懒赋诗。
答韩介石提举
作者：张昱
朝代：明
体裁：七言律诗

偶持尊酒对花倾，有客能来道姓名。佳句才探出怀袖，故人知是不公卿。平生学剑心都懒，此日归田计可成。彼此头颅俱种种，题诗那得不关情？
筠深轩
作者：张昱
朝代：明
体裁：七言律诗

幽居只在平湖上，万竹冥冥不可寻。龙化每因风雨过，凤巢都在碧云深。人皆到此失炎暑，风忽过之如瑟琴。能有此君相晤对，故家何必积黄金？
筠窗图（豫章徐文珍画），为荆南曹以章赋
作者：张昱
朝代：明
体裁：七言律诗

此君何可一日无，徐君为绘筠窗图。深居碧云怜日暮，展卷清风生座隅。漆简旧来销翡翠，渔竿钓罢拂珊瑚。荆南不近周王猎，晚节犹能宿凤雏。
素居诗，为山阴王思敬赋
作者：张昱
朝代：明
体裁：七言律诗

养素衡门岁已深，坐看乔木几成阴？青云不到幽人梦，白发能知阅世心。负郭无田遗稚子，传家有集是黄金。绛霞盈颊先生醉，咏遍尧夫击壤吟。
紫菊花
作者：张昱
朝代：明
体裁：七言绝句

应为扬州旧使君，鸡冠颜色染歌裙。陶翁九日东篱下，谁肯花前问紫云？
紫薇楼感事
作者：张昱
朝代：明
体裁：七言律诗

太尉当年宴此楼，长绳直欲系清秋。隔栏画舫是湖水，捲幔青山见越州。叠鼓夜催诸将舞，高灯春照美人愁。大夫司马今头白，不独登临感旧游。
纵饮
作者：张昱
朝代：明
体裁：七言律诗

外湖里湖花正开，风情满意看花来。白银大瓮贮名酒，翠羽小车歌《落梅》。身外功名真土苴，古来贤圣尽尘埃。韶光如此不一醉，百岁好怀能几回？
纸被
作者：张昱
朝代：明
体裁：七言律诗

闲眠受用剡藤香，不比行云恼宋郎。月里杨花终夜落，云中蝴蝶过春狂。象床绣枕知难称，道馆僧房或可当。还是梦中风景别，东华尘土久相忘。
织锦词
作者：张昱
朝代：明
体裁：古风

行家织锦成染别，牡丹花红杏花白。作双紫燕对衔春，一疋锦成过半月。持来画堂捲复开，佳人细意为剪裁。银灯连夜照针黹，平明设宴章华台。为君著衣舞垂手，看得风光满杨柳。蝶使蜂媒无定栖，万蕊千花动衣袖。回回舞罢换新衣，新衣未缝锦下机。怜新弃旧人所悲，百年欢乐唯片时。
绍兴客中除夕
作者：张昱
朝代：明
体裁：七言绝句

一岁今朝是岁除，旅人况复在离居。从来牛女成惆怅，乌鹊桥边莫寄书。
经锄斋
作者：张昱
朝代：明
体裁：七言律诗

谁似谈翁乐有馀，百年生计祇林庐。甫田种熟门前稻，暇日抄成架上书。睡起谩怜衰甚矣，客来唯问近何如？相过里社寻常事，只把柴车当酒车。
绣毬花，次兀颜廉使韵
作者：张昱
朝代：明
体裁：七言律诗

绣毬春晚欲生寒，满树玲珑雪未乾。落遍杨花浑不觉，飞来蝴蝶忽成团。钗头懒戴应嫌重，手里闲抛却好看。天女夜凉乘月到，羽轮偷驻碧阑干。
美女篇
作者：张昱
朝代：明
体裁：古风

燕赵有美女，红莲映绿荷。佩环彫夜玉，团扇画春罗。流盼星光动，曳裾云气多。回车南陌上，谁不驻鸣珂？
翘摇花
作者：张昱
朝代：明
体裁：古风

翘摇花，清明时节遍天涯。东阡南陌画轮车，乐游践之同泥沙。城中多少富豪家，去年不见今年花，慎勿轻贱翘摇花。
老圃堂
作者：张昱
朝代：明
体裁：七言律诗

不谓斯时有此翁，无能田亩累其穷。异蔬自灌欲百品，老圃官量无十弓。草阁晓梳秋发白，玉杯春醉夕阳红。馀生尽可忘荣辱，事与樊迟请学同。
耕乐诗，为许起宗大父高士赋
作者：张昱
朝代：明
体裁：七言律诗

人生不仕即归田，夏屋渠渠艮渚边。僮指计佣将五百，墙桑成树过三千。食前甘旨惟孙子，门外轩车总俊贤。隐去更无城府迹，鹿门高致后千年。
臧祥卿画竹枝白头禽扇面
作者：张昱
朝代：明
体裁：五言绝句

片月出幽林，闲情欲不禁。天寒怜翠袖，为赋白头吟。
自警二首·其一
作者：张昱
朝代：明

愚者昧其识，沈冥生死中。一为利欲染，罔测吉与凶。轹辘前后声，覆辙无不同。遑遑驷马车，驺从行趋风。恶影不息荫，世路焉愧躬？两足与之翼，去齿存其角。乾坤负冥顽，造化乃忖度。恃此以为勇，能无遭束缚？冲冠与裂眦，未信尽堪托。毋为万物先，内省有先觉。
自警二首·其二
作者：张昱
朝代：明
体裁：古风

两足与之翼，去齿存其角。乾坤负冥顽，造化乃忖度。恃此以为勇，能无遭束缚？冲冠与裂眦，未信尽堪托。毋为万物先，内省有先觉。
自警二首其一
作者：张昱
朝代：明
体裁：古风

愚者昧其识，沈冥生死中。一为利欲染，罔测吉与凶。轹辘前后声，覆辙无不同。遑遑驷马车，驺从行趋风。恶影不息荫，世路焉愧躬？
自贻
作者：张昱
朝代：明
体裁：七言律诗

近年颇觉志倥侗，不复行云入梦中。听曲任教弦有误，赋诗何必句能工？岂惟走卒知司马，还有滁人识醉翁。樊素小蛮俱未遣，几曾虚度百花风？
自赋
作者：张昱
朝代：明
体裁：七言律诗

高阳酒徒今老生，早年击筑和秦声。许人不负一诺重，买笑惟恐千金轻。花间骏马铜铸出，枕上爱姬云化成。谁信青门种瓜者，自梳白发向秋晴。
自遣
作者：张昱
朝代：明
体裁：七言律诗

每每樽前惜岁华，牡丹开后似无花。山中谩说秦为晋，海上难逢枣似瓜。妄想既空无得梦，神仙所至即为家。不须更问升沉事，看取西楼月又斜。
至姑苏，呈太尉
作者：张昱
朝代：明
体裁：七言律诗

相君求米若求雨，员外得船如得仙。职忝下僚班可耻，情通邻好亦堪怜。山中棋局迷樵客，溪上桃花误钓船。醉把玉杯无所计，不胜惆怅晚春前。
至普陀洛伽山寺，作佛事七昼夜，祈见海岸观世音及善财岩。七日之间，随心应现，大众瞻仰，无不庆赞
作者：张昱
朝代：明
体裁：七言律诗

丞相函香致此诚，愿深海水救群生。慈悲谓可消诸恶，征伐容将息大兵。金色圆光开宝髻，玉毫妙相络珠璎。手中示现杨枝露，愿洗干戈作太平。
舟中寄谢别峰、南翁二尊师
作者：张昱
朝代：明
体裁：七言律诗

为师倾倒尽双瓶，船过柯亭酒始醒。索笑始知高士去，题诗犹爱越山青。交情旧雨同新雨，世事长亭复短亭。恨是柳遮楼上笛，只教向秀隔烟听。
舟行即事
作者：张昱
朝代：明
体裁：古风

舟行如虚空，上下天光里。中宵撤前幔，繁星在清泚。天河横未落，北斗当面指。凉风波上来，吹皱青天绮。芦洲集夜禽，聒聒鸣不已。恶声虽扰眠，清景则可喜。却思车马尘，此时动城市。
船过临平湖
作者：张昱
朝代：明
体裁：七言绝句

船过临平欲住难，藕花红白水云间。只因一霎溟濛雨，不得分明看好山。
花径
作者：张昱
朝代：明
体裁：五言绝句

繁花作高树，狭径不数曲。醉来扶杖行，幽兴亦自足。
芳屏
作者：张昱
朝代：明
体裁：五言绝句

众芳结为屏，左右映红药。问讯园中人，何如金孔雀？
芳林农舍，为朱孝先赋
作者：张昱
朝代：明
体裁：七言律诗

投老归休只此心，浑家农事在芳林。蒲生曲渚鱼苗上，蛆泛洼樽酒力深。应候微虫窠作瓮，啼春幽鸟语如琴。眼前物色皆天趣，底用城居积万金。
苏小小坟上作
作者：张昱
朝代：明
体裁：七言绝句

香骨尘埋县治前，西陵魂梦隔风烟。好花好月年年在，潮落潮生更可怜。
荆溪渔者，为义兴道士赋
作者：张昱
朝代：明
体裁：七言律诗

千尺荆溪彻底清，水中无复见蛟行。要同云鹤闲踪迹，自放烟波隐姓名。浊酒忘形浮世内，青山到眼绿蓑轻。醉来放棹回船去，抚掌风前咏濯缨。
荔枝画
作者：张昱
朝代：明
体裁：七言绝句

一勺琼浆贮绛霞，好招鹦鹉过西家。若为解得相如渴，免向金茎泣露华。
荔枝画，为福建佥宪张惟远题四首·其一
作者：张昱
朝代：明

樽前人出玉芙蓉，纤手亲分荔子红。归得大明湖上宴，也应看画说闽中。茜罗轻裹玉肌寒，吹尽南风露未乾。一寸丹心无与寄，为凭图画入长安。红尘一骑露华香，不管卢龙道路长。谁信御前供玉食，不呈妃子不先尝。六月南风荔子丹，皱红小碧满银盘。水晶细嚼甜于蜜，满口生香玉露漙。
荔枝画，为福建佥宪张惟远题四首·其三
作者：张昱
朝代：明
体裁：七言绝句

红尘一骑露华香，不管卢龙道路长。谁信御前供玉食，不呈妃子不先尝。
荔枝画，为福建佥宪张惟远题四首·其二
作者：张昱
朝代：明
体裁：七言绝句

茜罗轻裹玉肌寒，吹尽南风露未乾。一寸丹心无与寄，为凭图画入长安。
荔枝画，为福建佥宪张惟远题四首·其四
作者：张昱
朝代：明
体裁：七言绝句

六月南风荔子丹，皱红小碧满银盘。水晶细嚼甜于蜜，满口生香玉露漙。
荔枝画，为福建佥宪张惟远题四首其一
作者：张昱
朝代：明
体裁：七言绝句

樽前人出玉芙蓉，纤手亲分荔子红。归得大明湖上宴，也应看画说闽中。
荷港
作者：张昱
朝代：明
体裁：五言绝句

门前东西道，下是荷花港。越女不避人，唱歌来荡桨。
荷花词，次韵周伯温参政四首·其一
作者：张昱
朝代：明

朝霞染得好衣裳，吹遍湖头风露香。身分可怜年纪小，纤腰一束郁金黄。少年惯服白朱砂，养得容颜故似霞。生长六桥杨柳岸，不知湖水是侬家。莫讶吴侬说靓妆，红绡贴体肉生香。夜来相伴绿荷叶，受用满湖风露凉。一种西湖与若耶，鸳鸯宿处便为家。秋房结得新莲子，便是当时藕上花。
荷花词，次韵周伯温参政四首·其三
作者：张昱
朝代：明
体裁：七言绝句

莫讶吴侬说靓妆，红绡贴体肉生香。夜来相伴绿荷叶，受用满湖风露凉。
荷花词，次韵周伯温参政四首·其二
作者：张昱
朝代：明
体裁：七言绝句

少年惯服白朱砂，养得容颜故似霞。生长六桥杨柳岸，不知湖水是侬家。
荷花词，次韵周伯温参政四首·其四
作者：张昱
朝代：明
体裁：七言绝句

一种西湖与若耶，鸳鸯宿处便为家。秋房结得新莲子，便是当时藕上花。
荷花词，次韵周伯温参政四首其一
作者：张昱
朝代：明
体裁：七言绝句

朝霞染得好衣裳，吹遍湖头风露香。身分可怜年纪小，纤腰一束郁金黄。
莲塘曲
作者：张昱
朝代：明
体裁：古风

青蘋风起柳塘水，波声夜聒鸳鸯睡。一点芳心不自持，露荷又作璚珠碎。藕丝织锦香满机，裁成衣裳将遗谁？只愁贱妾梦魂短，不恨荡子归来迟。花间鶗鴂依芳草，等闲绿遍邯郸道。还应忆念荡舟人，满架芙蓉镜中老。
菊花
作者：张昱
朝代：明
体裁：五言绝句

万夫起铜盘，拔地一千丈。宁知白露华，暗满菊花上。
菊隐斋，为金子才赋
作者：张昱
朝代：明
体裁：七言律诗

莳菊家园作隐沦，要于晚节伴闲身。从来东晋多名士，岂独南阳有老人？色绽黄华知应候，香浮绿酒可过旬。苏耽橘井桐君箓，从古良医尽逸民。
落梅花
作者：张昱
朝代：明
体裁：五言绝句

含章人正卧，几片下空墙？春雪调铅粉，相和一处香。
葛仙溪
作者：张昱
朝代：明
体裁：五言绝句

葛仙浴丹溪，饮溪骨自蜕。试问归来鹤，何人寿千岁？
蓬莱道院
作者：张昱
朝代：明
体裁：七言律诗

云近蓬莱蜃气销，数峰晴照远相招。梁间燕子都归去，观里桃花自寂寥。盂饭化人忘恋恋，院墙篁竹谩萧萧。云中何处刘安宅，犹有鸡声报午朝。
蔬畦
作者：张昱
朝代：明
体裁：五言绝句

学圃才两畦，佳蔬欲几品？露葵不厌烹，及我春酒醒。
蕉林
作者：张昱
朝代：明
体裁：五言绝句

愁怀常把酒，爱此满林玉。风回舞袖翻，欲近纱窗绿。
虎丘寺留题
作者：张昱
朝代：明
体裁：七言律诗

莓苔欲遍盘陀石，知是梁朝古道场。陈迹谩惊成俯仰，空门元不预兴亡。白漫天上俱兵气，赤伏池中是剑光。如会生公重说法，劝教东海莫栽桑。
蛟门春色图，为定海王宣使题
作者：张昱
朝代：明
体裁：七言律诗

风景蛟门春更佳，晴来满海是云霞。鲲鲸已入任公钓，波浪长随汉使槎。天上星辰归画省，人间岁月属桃花。仙人自有双凫舄，弱水蓬莱路未赊。
行路难
作者：张昱
朝代：明
体裁：乐府曲辞

鸿雁及秋来，玄鸟先社去。俱生亭毒内，羽翼乃不遇。翔者不知水，泳者不知山。世事每如此，人生行路难。
补赋征云南掾史凯还诗
作者：张昱
朝代：明
体裁：七言律诗

大侯秉钺行天讨，戎幕论兵职匪轻。势若摧枯狂虏灭，文无加点捷书成。日随赤舄纡高步，身附青云致盛名。入奏定功应赐爵，班超元是鲁书生。
西施洞
作者：张昱
朝代：明
体裁：五言绝句

馆娃宫前洞，西施旧来往。自载扁舟后，岁岁春萝长。
西湖晚春
作者：张昱
朝代：明
体裁：七言律诗

忆昔东坡为写真，至今诗句在游人。朝云犹是当时梦，桃叶浑非旧日身。莺燕情怀千语少，鱼龙波浪几回新？伤心谁问林逋宅，零落残梅共晚春。
西湖漫兴
作者：张昱
朝代：明
体裁：七言律诗

玉局当年为写真，西施宜笑复宜颦。朝云暮雨空前梦，桃叶柳枝如故人。露电光阴千劫外，鱼龙波浪一番新。伤心最是林逋宅，半亩残梅共晚春。
西溪柳，送人赴京
作者：张昱
朝代：明
体裁：古风

西溪柳，自是风流树，受用春风好媚妩。长条折尽还复生，如何免得人来去？千树万树接邮亭，到官五见杨柳青。百年行路有离别，三月飞花惟送迎。知君母留彭泽县，门前五柳都栽遍。密叶能藏反哺乌，柔条不碍双飞燕。膝下长怀万里心，风光满眼瞻上林。请羹遗母应有赐，咫尺龙墀恩露深。
西畴，为陈生赋
作者：张昱
朝代：明
体裁：七言律诗

负郭有田何所忧，每年春事在西畴。耕回收犊系墙角，客至呼鸡下树头。织女机边祈杼柚，天田星下祝瓯窭。豳风七月诗歌罢，土鼓洼樽乐未休。
观弈图，为杨左丞题
作者：张昱
朝代：明
体裁：七言绝句

局中胜负几回新，画在丹青亦损神。莫把等闲消岁月，旁观都是下棋人。
观拆白塔，有赋
作者：张昱
朝代：明
体裁：五言绝句

白塔谁所营，又复为平地。犹有百年人，闲来说兴废。
观潮，次贝廷琚韵
作者：张昱
朝代：明
体裁：七言律诗

世代销沉在此声，几回东下复西倾？翻腾日月迷朝夕，簸荡鱼龙定死生。衔石每怜精卫小，投醪未见浊河清。眼前波浪犹如此，莫说蓬山顶上行。
观雪
作者：张昱
朝代：明
体裁：七言律诗

银烛高烧锦瑟停，酒杯如对六花倾。清寒未觉貂裘重，小舞偏怜翠袖轻。金谷绿珠纷有态，鸿门玉斗碎无声。九天散漫随风处，莫是天人欬唾成？
觉来
作者：张昱
朝代：明
体裁：七言绝句

好风吹雨觉来迟，开遍荼蘼总不知。团扇晚凉人似玉，也须消瘦暮春时。
言志
作者：张昱
朝代：明
体裁：古风

少小诵六经，中岁始闻道。乃知三百篇，不贵辞娟好。发言将自宣，犹若未深造。尝恐岁年晚，白露先芳草。覃恩时窜易，举笔如振槁。庶或谐雅音，咏歌以终老。
访仁一初尊师
作者：张昱
朝代：明
体裁：古风

愿闻清净法，往谒富春僧。妙论听不厌，道心中自增。如此醍醐味，使我尝未曾。岂无夙世因，坐对古佛灯。庶几一言下，彼此證三乘。
访巢云子不值，留题
作者：张昱
朝代：明
体裁：古风

桃源不可觅，结屋以巢云。只此方丈内，便觉超人群。秋晚篱槿秀，雨馀塘水浑。安知巢云子，不是云中君。又值荷蓑出，无从书綀裙。
访旧三竺，次泐禅师杂兴韵二首·其一
作者：张昱
朝代：明

但教怀抱能倾倒，莫向樽罍计有无。不为访僧三竺寺，肯乘烟艇过西湖？酒馆湖船尽有名，玉杯时得肆闲情。至今人说张员外，不是看花不出城。
访旧三竺，次泐禅师杂兴韵二首·其二
作者：张昱
朝代：明
体裁：七言绝句

酒馆湖船尽有名，玉杯时得肆闲情。至今人说张员外，不是看花不出城。
访旧三竺，次泐禅师杂兴韵二首其一
作者：张昱
朝代：明
体裁：七言绝句

但教怀抱能倾倒，莫向樽罍计有无。不为访僧三竺寺，肯乘烟艇过西湖？
请复朱娥庙诗
作者：张昱
朝代：明
体裁：七言律诗

上虞朱回有孝女，十岁过于烈丈夫。义感皇天存祖母，身轻白刃禦强徒。朝廷既已载宋史，民德从之厚海隅。事上太常须有议，肯教无庙荐潢污。
读府教授徐大章为岐阳王客白以中赋西塘八景咏，夜卧，有怀不寐
作者：张昱
朝代：明
体裁：七言律诗

若使蔡邕今日读，应题八字刻西塘。大音如奏古琴瑟，众羽不瞻孤凤凰。百世可传惟述作，一辞难措是文章。老夫为此喜无寐，卧诵不知秋夜长。
读易处，为俞文辅赋
作者：张昱
朝代：明
体裁：古风

易经四圣人之事，洁静精微惟此书。夫子五十以学易，尔今读易年何如？易之为书广大而悉备，不以一言一事拘。君子观象玩辞处，近取诸身而论诸。按文责义而有得，斯乃万方之一隅。履德之基，谦德之柄，复德之本，恒德之固，损德之修，益德之裕，困德之辨，井德之地，巽德之制，于此九卦能体验，可无大过为德符。读易于斯而自勉，仰观俯察非吾徒。羲文周孔虽既没，天人其不在兹乎？
读离骚经
作者：张昱
朝代：明
体裁：古风

三闾楚同姓，怨生于所爱。谗人在君侧，绳墨日偭背。虞兹宗社陨，繁辞冀收采。反覆三致忠，九死犹未悔。灵修终不察，遂投汨罗水。斯文幸未丧，风雅接三代。岂惟南国士，汲汲仰沾溉。
读秦记
作者：张昱
朝代：明
体裁：古风

登高望远海，中有三神山。秦皇惑方士，采药驻容颜。如求不死药，何必波涛间！玄牝气孔神，日夜相循环。若人善保之，入圣而超凡。所以广成子，度世安泥丸。
谢僧惠蒲履
作者：张昱
朝代：明
体裁：七言律诗

大夫此日可徒行，蒲履深烦寄远情。除是高僧求易得，自非巧手织难成。春来见客身差健，老去看花步觉轻。他日袈裟如过我，定须著此出门迎。
谢吴起宗写神
作者：张昱
朝代：明
体裁：七言律诗

紫绶空惭老病身，每于时事与经纶。不呼贺监为狂客，却谓张良如妇人。潦倒形容何用似，荒唐言语半非真。凌烟画像今谁在，更与丹青写此神。
谢太傅
作者：张昱
朝代：明
体裁：七言绝句

谢安德望重南朝，妓女东山未寂寥。若论汉家勋业事，何如笳鼓霍嫖姚？
谢宝林寺别峰法师惠僧履
作者：张昱
朝代：明
体裁：七言律诗

也知鳗井犹龙井，合有交游似二苏。起舞谩怜成短袖，徒行始觉是穷途。书从堂上出双鲤，舄向云中堕匹凫。无复旧时公府步，君门望绝没阶趋。
谢左丞自军中至，同宴周德新员外别业
作者：张昱
朝代：明
体裁：七言律诗

坐来清听满风前，顿觉烦襟为洒然。马上功名真是梦，杯中岁月莫非仙。浮云对岭张图画，鸣鸟藏花杂管弦。莫讶周郎宾客盛，雄资英发正当年。
谢张别驾惠雪笺
作者：张昱
朝代：明
体裁：七言律诗

承惠薛涛三百幅，甚惭何以报琼瑶？开缄只恐为云去，入手生愁向日消。难用侯门裁刺帖，祇应仙洞写云谣。知君解绶初归隐，丛桂辞成未敢招。
谢张彦恭
作者：张昱
朝代：明
体裁：七言律诗

金注传来九世医，提携襁负满门楣。自来南渡称高手，党独咸阳爱小儿。汉史河源知共派，天家荆树是连枝。木桃犹望琼瑶报，谁谓酬医不费诗？
谩兴
作者：张昱
朝代：明
体裁：七言律诗

浮世浮名一羽轻，百年何用较衰荣？满壶好酒供春酌，几尺游丝共晚晴？明月半遮卢女扇，飞鸿斜引谢家筝。扬州杜牧无拘束，每到花时最有情。
谩游
作者：张昱
朝代：明
体裁：七言律诗

甚矣吾衰百念慵，花间时一复支筇。邦人幸尔不予鄙，儿子乐然为我从。载酒有时寻古寺，看云终日对孤峰。林家湖上都能说，二十馀年老醉翁。